"Нестеров синдроми". Плюс ва минуслар » Ўзбекистон янгиликлари – Zamin.uz\n"Нестеров синдроми". Плюс ва минуслар\n24 январь 2019, 20:57\nЎзбекистон миллий жамоасининг Осиё Кубогидаги иштироки якунлангандан сўнг Нестеров ҳақида бир йўла иккита хабар пайдо бўлди. Биринчиси, у миллий жамоадаги фаолиятини якунлади. Иккинчиси, сал кейинроқ чиққани, йўқ, якунлагани йўқ. Ҳар икки хабар ҳам дарвозабонга яқин битта манбадан таралганини инобатга оладиган бўлсак, Игнатий Нестеровда мусобақадан олдин дарҳақиқат шундай ният бўлган. Аммо кейин ўзгарган.\nХўп, Нестеров дарҳақиқат миллийда ўйнашдан бош тортганда бу биз учун қанчалик ёмон бўлар эди? Ёки қолгани енгил тин олиш учун сабаб бўла оладими? У шунчалик алмаштириб бўлмас дарвозабонми? Бу саволларга жавоб топиш учун аввал дарвозабоннинг плюс ва минус томонларини кўриб чиқиш лозим. Демак, аввал яхшисидан бошлаймиз.\n1. Нестеровнинг энг устун жиҳати – дарвоза чизиғида жуда яхши ўйнай олади. Айниқса яқин масофадан йўлланган зарбаларга реакциясига қойил қолиш лозим. Айнан шу жиҳати Уммонга қарши кечган баҳсда бизга жуда асқотди. Ҳамма дарвозабон ҳам бу қадар маҳорат билан ўйнай олмайди. Нестеров Ўзбекистон миллий жамоаси сафида энг кўп ўйин ўтказишига ҳам худди шу жиҳати сабаб бўлиб келмоқда.\n2. Агар Игнатийнинг ундан-да қадрланадиган яна бир жиҳати бўлса, у ҳам ҳимоя чизиғини 90 дақиқа назорат қила олишидир. Умрида бир марта бўлса ҳам дарвозада туриб кўрганлар яхши билади, ҳимоя чизиғидаги ожиз нуқталар ҳаммадан ҳам дарвозабонга яхши кўринади. Ва у ҳимоячиларни йўналтириб туриши шарт ва лозимдир. Дарвозабон ишининг эллик, олтмиш ва ҳатто етмиш фоизи шундан иборат бўлиши керак. Зарбани қайтаришдан кўра унинг олдини олиш муҳимроқ. Қўшиласизми?\nНестеровда айнан шу жиҳат жуда яхши шаклланган. Ҳимоячилар ҳам унинг кўрсатмалари остида анча эркин ҳаракат қилишади. Чунки Нестеровнинг обрў-эътибори ҳеч қачон муҳокамага сабаб бўлмаган ва унинг айтгани дарҳол бажарилади. Ҳимоячи ўлар ҳолатда бўлса ҳам унинг бақириғига жавобан охиригача югуради. Нестеров шунга мажбур қила олади. Айнан шу ҳолат дарвозабоннинг яна бир кучли жиҳати ҳисобланади.\n3. Авторитет. Игнатийда бор ўша авторитет. Ва энг муҳими – ана ўша авторитетга энг аввало дарвозабоннинг ўзи шубҳа қилмайди. Айнан шу жиҳат мен қойил қоладиган энг кучлисидир. Ҳатто “қовун туширган” ўйинларидан сўнг ҳам дарвозабон ўзига бўлган ишончни сақлаб қолаверади. Бу эса жуда муҳим. Нестеров ўз айби билан ўтказилган голдан сўнг ҳам ҳимоячиларга талабни тушириб юбормайдики, бу ҳолат ҳисоб янада йириклашишининг олдини олишда жуда муҳим. Ёдингизда бўлса, 2011 йили Австралияга қарши кечган ўша машъум ўйинда (0:6) дарвозани Нестеров қўриқламаган эди. Унинг ўрнига тушган дарвозабон эса иккинчи голдан сўнг буткул сўниб қолган, оқибатда ҳимоя чизиғи ҳам сочилиб кетган эди. Нестеров билан ҳеч шунақа бўлганини кўрганмисиз?\nБуларнинг барчаси ижобий жиҳатлар эди. Энди салбийларига ўтамиз. Оддий мухлис дабдурустдан бу фикрга кўника олмаслиги мумкин. Қандай қилиб 36 ёшида ҳам бу қадар кўтаринки ўйин намойиш қилган дарвозабон ҳақида ёмон гап айтиш мумкин? Бердисини айтиб олгунча кутиб турасиз...\n1. Нестеров узоқдан йўлланган зарбаларни қайтаришда ҳар доим ҳам муваффақият билан ҳаракат қила олмайди. Баҳрейнга қарши кечган ўйинлар ва Абдулраҳмоннинг голлари ёдингиздадир? Бахтимизга Осиё Кубогида шунга ўхшаш зарбалар бўлмади. Игнатий бундай зарбаларни фақат нигоҳлари билан кузатиб қолган лаҳзалар кўз олдингизга келгандир. Секинлаштирилган кадрда. Такрорий вазиятда. Жуда аламли.\n2. Ҳаводан келадиган тўпларга чиқишда муаммолар бор. Шу боис ҳам Нестеров иккинчи қаватда келган тўпларни ушлаб олишга кўпинча уринмайди ҳам. Шунчаки муштлари билан уриб юборади. Аммо бу ҳам жуда муваффақиятли чиқади, деб айта олмайман. Рақиб ҳужумининг иккинчи тўлқини айнан шундай вақтда бошланади ва яхшигина асабийлашишга сабаб бўлади. Оқибатда хавфли вазият бартараф этилгунга қадар жамоа катта куч йўқотади. Позицион ўйиндаги устунлик ва тўп назорати рақиб томонига ўтиб кетиши ҳақида-ку, индамадик. Кетма-кет ҳужумлар, зарбалар, ҳимоячилар юзидаги асабийлик. Буларнинг барчаси дарвозабоннинг биргина аниқ ҳаракати билан бартараф этилиши мумкин эди.\nНестеровнинг айнан тўпга чиқишдаги камчилиги боис ҳам миллий жамоада Анзур Исмоилов ва Егор Кримец каби бош билан яхши ўйнайдиган ҳимоячилар алоҳида қадрланади. Гарчи марказий ҳимоячи учун жуда зарур бўлган тезлик ва эгилувчанлик борасидаги муаммоларга қарамай кўпинча шу иккиси тандем сифатида майдонга тушишининг сабаби ҳам балки шундадир.\nМақолани якунлаш олдидан бир ишни албатта қилиш шарт – Игнатий Нестеровга раҳмат айтиш. У бўлмаса катта эҳтимол билан Уммонга қарши кечган ўйин бой берилган бўларди. Миллий жамоа юзини сақлаб қолишда Нестеровнинг ўрни катта. Аммо уни бизга боғлаб бермаган. Бугун бўлмаса эртага албатта катта футболдан кетади. Айтмоқчи бўлганимиз эса, унинг ўринбосарини тайёрлаш жуда ҳам имконсиз иш эмас.\nНестеров ҳам ўз вақтида хўп хатолар қилган. Фақат ўша хатолардан сўнг синиб қолмаган, xолос. Унинг ўрнини боса оладиган дарвозабонлар ҳозир ҳам ўзбек футболида бор. Шунчаки, бугунга қадар иккинчи, учинчи, тўртинчи ва бешинчи ўринларда юрганлар ўзига бўлган ишончни ошириб, кўпроқ меҳнат қилса бўлгани.\nКўп айтилганидек, ҳозир алмаштириб бўлмас одамнинг ўзи йўқ...\nЯнгиликлар » Спорт » "Нестеров синдроми". Плюс ва минуслар\n01:46 Дарвозабон Игнатий Нестеров хонадонида уч қиздан сўнг ўғил фарзанд дунёга келди


«МЕНИ ОТАМ ҚАРҒАГАН…» | Fayzbog.uz\nФарзанд ота-онага омонат. Бола қалби пок, нозик, содда ҳамда ҳар қандай нақш ва суратдан холи гавҳардир. Унга қандай нақш солинса, шунга кўра шаклланади, хоҳлаган томонга эгилади. Агар бола яхшиликка ўрганиб, яхшилик ичида вояга етса, дунё ва охират саодатини топади. Албатта бу савобга унинг ота-онаси, муаллими ва тарбия берган ҳар бир киши шерикдир. Агар бола эътиборсиз ташлаб қўйилса, ёмонликлар ичида ўсса, бадбахтликка юз тутади ва ҳалок бўлади. Бунда гуноҳ юки болани шу кўйга солганларнинг, ота-онанинг зиммасига юкланади.\nОта-она фарзанди тақдирига масъул. Аммо айрим ота-оналар ана шу масъуллик масъулиятини англаб етмайди. Болага яхши-ёмонни, оқ-қорани ўргатиш, унга ҳаёт ҳақиқатларини англашида ёрдам бериш ота-онанинг вазифасидир. Кўпчилик зиммасидаги шу масъулият юкини тўла англаб етолмагани оқибатида ҳам ўзига ва ҳам фарзандига жабр қилади.\nГуноҳига тик қараётганлар\nТурмуш йўлларида адашган, йўлини йўқотган, ҳаётда ўз ўрнини тополмаган киши борки, унинг болалиги билан қизиқсангиз, албатта тўкис тарбия кўрмаган, оиласида маънавий муҳит носоғлом бўлиб чиқади. Жамиятга комил инсон етиштириб бериш учун, оила муҳити муҳим аҳамият касб этади. Нега деганда, бола ота-онасининг рафторию феълида кўрганларини фитратига кўчириб бораверади. Негадир айрим ота-оналар бу ҳақиқатни ўз вақтида англаб етмайдилар ва фарзандларининг хатосини ўз хатолари деб билмайдилар. Фарзандидан ёзғириб, боласини қарғаб-сўкиб юрганлар- гуноҳига тик қараётган кишилардир. Бироқ, ўзининг янглиш қадамига фарзандини айблаб, уни қарғаётган ота-она боласини қарғаш билан ўзини икки дунё саодатидан маҳрум этаётганини билмайди.\n“Отамнинг қарғиши ҳаётимни издан чиқарди…”\n“Болалигимда уйимизда жанжал бўлмаган кун йўқ эди. Онам отамга паст кетмасди, отам онамнинг овозини ўчирмасди. Доимий уруш-жанжаллардан кейин албатта отам онамни калтаклар, биз болалар эса дод солиб йиғлаганча отамнинг чангалидан онамни қутқаришга уринардик. Шундай жанжаллардан бирида отам мени “Илоҳим, рўшнолик кўрма, қўлма қўл бўлиб юргин, онангдан ўтиб қаерга борардинг” деб мени қарғади. Кейинчалик, ҳар жанжалдан кейин мен онамни халос қилмоқчи бўлсам, албатта шу қарғишларни эшитардим. Мана, улғайдик, энди ота-онамнинг жанжаллари асабимизга тегадиган, ҳатто иккови жанжал қилаверса, укаларим ғазаби келиб отамни урадиган бўлишди. Менинг эса ҳаётим бутунлай издан чиқиб кетган. Аввал уйдан бош олиб чиқиб кетдим. Кейин эса ҳозир юрганим — мана шу нопок йўл менга паноҳ бўлди. Мен ҳам бошқалардай бахтли аёл бўлишим, орзу-ҳаваслар билан яшашим мумкин эди. Лекин отамнинг қарғиши мени балоларга гирифтор этди. Билмадим, отам мени қарғаш билан ўзига ўзи тилаган балолар азобини ҳис қилаяптими- йўқми, бу энди менга қоронғу… Ҳаётда йўлимни йўқотиб, турмуш сўқмоқларида адашиб-улоқиб юрганимга оиламиздаги аҳвол ва отамни айбдор деб биламан…”\nДуо билан жазоланг!\nФарзандимизни қарғаётганимизда тилимиздан учаётган қарғиш аввал ўз кўксимизга қадаладиган ўқ бўлишини ўйламаймиз.\nРивоят қилишларича, бир одамнинг авлодида отасини уриб, отасига қўл кўтарган оқпадар деган лаънатни кўтариш одат турсига айланган экан. Буни қарангки, ўша авлоднинг оталари ўзига қўл кўтарган ўғлини “Илоҳим, вақти келиб сен ҳам фарзандингдан калтак егин! Илоҳим, рўшнолик кўрма!” деб қарғар экан. Қарғишнинг кучи билан авлоднинг бу ношойиста одати қон суриб бораверибди. Шу авлоднинг бир пайтлари отасини уриб оқпадар бўлган бир вакилини ҳам ўғли калтаклабди. Бир неча кун бағрини захга бериб ётган ота ўйлай-ўйлай шундай аҳд қилбиди. У маҳалланинг кексаларини ва масжид имомини уйига чақириб “Азизлар, келинглар, ўғлимни дуо қилайлик. Бизнинг авлод фарзандини қарғаб ўғлининг калтаги остида эзғиланишни одат қилиб олди. Боламни дуо қилайлик,- деб қўлини дуога очибди ва – илоҳим, сенга аҳли солиҳ, ота-онасига меҳрибон, қобил фарзандлар насиб қилсин! Ҳеч қачон фарзандинг юзингга тик қарамасин!” деб ўғлини дуо қилибди. Отасининг дуосидан қаттиқ таъсирланган ўғил ўкириб йиғлаганча ўзини отасининг оёғига ташлабди ва шу авлод қарғиш урган одатидан қутулибди…\n“Мени ёмон деманг!”\nОнам мени кўп уришардилар. Кичкиналигимда-ку “онамни кўп қийнаворсам керак” деб индамай ўтирардим. Ҳатто катта бўлиб, бўйга етиб қолганимдан кейин ҳам онамнинг уришишлари, қарғашлари қолмади. Онам уришсалар уларга отам ҳам қўшилардилар. Баъзида онам беҳудага мени койиётганини кўриб-билиб туриб ҳам отам индамасдилар. Охири бир куни жонимдан ўтиб кетганди онамга йиғлаганча “Сизлар мени ҳадеб ёмонсан, ёмонсан, унақа бўл, бунақа бўл, деб қарғаганларинг, сўкканларинг билан мен яхши бўлиб қолмайман. Аксинча, сизлар қарғишларингизда орзу қилгандан ҳам кўра ёмон одам бўламан!” дедим. Афсус, ўшанда ният кетган эканми ё ота-онамнинг қарғишу сўкишлари нишонга бехато теккан эканми, ҳарқалай мен яхши одам бўлмадим. Ҳаётим, юриш туришим, умуман инсон сифатида менда ҳавас қилгулик ҳеч нарса йўқ…\nАкам онам истагандек ўлим топди\nОнамнинг жуда хунук қарғиши бўларди: “Илоё, оғзингдан қонинг келсин! Борган ерингдан ўлимингни хабари келсин!” Шу қарғишини ҳаммамизга қарата ишлатарди. Отам, бувим, бобом онамга бу қарғишни биз болаларга ишлатмаслигини уқтириб, неча бор танбеҳ берган. Ҳатто отам “болаларни хунук қарғама” деб онамни бир неча бор калтаклагандилар ҳам. Аммо онамнинг ўрганган тили бу қарғишдан қутулолмади. Охир-оқибат бир куни шахсий автомашинасида қўшни вилоятга йўл олган акамнинг ўлими хабари келди. Автоҳалокатга учраб, худди онам тилагандай оғзидан қони келиб жон берибди, акам. Жигардан айрилиш ёмон экан, дарди оғир экан жигар йўқотишни. Гапим гуноҳга бошласа ҳам айтай- онамни жуда ёмон кўриб қолдим. Фарзанд доғи букча йтириб, юзларига ажин чизиб, ҳатто эс-ҳушидан ҳам айирган онамни ҳар кўрганимда “Сиз бу аччиқ доғни ўзингиз тилаб олгансиз-ку!” дегим келади…\n… Қарғиш ёмон. Қарғиш- ўқ. Айниқса, отанинг қарғишидан қўрққулик. Фарзандингизни қарғаманг, азизлар. Фарзандингизни қарғаш билан ўзингизни азобу уқуқбатга гирифтор қиласиз. Ҳар қандай вазият, ҳар хил ҳолатда ҳам инсон ўзини идора эта олиши, жаҳл-ғазабга берилиши жоиз эмас. Агар фарзандингиз сизга ёқмаган бирор иш билан сизни ранжитса, аввал ўз феълингизни тафтиш қилиб кўрсангиз бўларми эди? Балки болангиз бу ишни сиздан ўргангандир? Ахир, фарзандингиз сизда кўрганларини ўзига кўчириб улғаяяпти-ку. Ёки сиз бошқача ўйлайсизми?


Қоракўл Халқаро математика мактабининг халқаро майдондаги фаолияти давом этади\nҚоракўл туман халқаро математика мактаби бугунги кунда ўзининг ўқитиш методи ва ютуқлари билан бошқаларга ибрат мактаби вазифасини ўтамоқда. “Қоракўлча ўқитиш” методига асосланган бу таълим маскани халқаро ареналарда ўзининг муносиб ўринини эгаллаб келмоқда.\nҚоракўл Халқаро математика мактаби ўқувчилари Жанубий-Шарқий Осиё математика олимпиадаси (SEAMO-2020) совриндорлари бўлишди. SEAMO- Сингапур давлатининг Global SEAMO ташкилоти томонидан ўтказилади. Барча тест саволлари эса Сингапур давлатининг Terry CHew Akademy томонидан тайёрланади ва тасдиқланади. Халқаро мактаб ўқувчилари SEAMO-2020 натижасига кўра жами иштирок этган 11 нафар ўқувчиларидан 2 та олтин, 1 та кумуш ва 4 бронза медални қўлга киритдилар.\n2020 йилнинг 4 октябрь кунида Бухоро шахрида ўтказилган олимпиаданинг худудий босқичида 11 нафар ўқувчилари иштирок этишди.\nУшбу мусобақада иштирок этган 8 ва 9 синф ўқувчилари Асилбек Абдуқаюмов , Анваржон Рахматов олтин медални қўлга кириттиб мусобоқанинг халқаро босқичидаги иштирокини давом эттиради. Мактабнинг 9 синф ўқувчилари Отабек Жўрабеков ва Муҳаммадали Равшановлар бронза медални қўлга киритишди.\nМактабнинг 10 синф ўқувчиларидан Жасур Рўзибоев кумуш медални ҳамда шу синфнинг ўқувчилари Лазизбек Ражаббоев ва Азизбек Эргашовлар бронза медални қўлга киритди. Халқаро мактаб ва иқтидор соҳибларининг ютуқлари бунданда бардавом бўлишини тилаймиз.\nЭслатиб ўтамиз, жорий йилнинг 18-19 январь кунлари мазкур олимпиаданинг Австралия давлати Голд-Кост шаҳрида математика фанидан бўлиб ўтган халқаро финал босқичида Олтин медални Қоракўл Халқаро математика мактабининг 8-синф ўқувчиси Бекзоджон Нуриддинов қўлга киритган эди.\nҚоракўл тумани ҳокимлигининг матбуот хизмати


Хотин ажрашишни талаб қилиши мумкинми? ("Исломда оила" рукнидан) | Azon.uz - Ахборот-таҳлилий портал\nХотин ажрашишни талаб қилиши мумкинми? ("Исломда оила" рукнидан)\n1158 10:00 28.06.2019\nИслом хатони доим аёл киши қилади, деган фикрда эмас. Кўп ҳолларда эркак ҳам хатога йўл қўяди.\nЁмон хулқли аёлдан эркак талоқ ҳукми билан қутулади дегани, аксинча, эркакнинг хулқи ёмон бўлганида, аёл ҳеч нарса қила олмаслигини англатмайди.\nИслом шариати қуйидаги ҳолатларда аёлга ажрашишни талаб қилиш ҳуқуқини берган: эр зарар етказаверса, жинсий ожизлик қилса, оиласини боқишга кучи етмаса, узоқ вақт йўқ бўлиб кетса ва ҳоказо. Зарар етказишига мисол. Хотин эридан чидаб бўлмас даражадаги кўргуликларни бошидан ўтказади. Масалан, эр уришга ёки доим сўкишга одатланган ёки хотинининг еб-ичиш ва кийиниш эҳтиёжларини қондирмайди. Шунда у қозига бориб, ажраштиришни сўрайди. Қози ишни ўрганиб чиқади ва уларни яраштиришнинг имкони бўлмаса, ажраштиради. Агар аёл кўрсатаётган сабаблар арзимас кўринса, аёлнинг талаби инобатга олинмайди.\nХотин эрини ёқтирмаса ёки эри унга ёмон муносабатда бўлса, Ислом аёлга бошқа қурол беради. Бу қурол хулуъдир.\nХулуъ – хотиннинг эрига пул таклиф қилиш ёки маҳрдан бир қисмини қайтариб бериш эвазига талоқ сўраши. Аллоҳ таолонинг:\n“Агар уларнинг Аллоҳ буйруқларини бажара олмасликларидан қўрқсангиз (эридан талоқ олиш ниятида) эваз беришида (ва эрнинг шу эвазни олишида) эр-хотин учун гуноҳ йўқ” ( Бақара сураси, 229-оят), деган сўзи хулуъ мумкин эканлигига далилдир. Ибн Аббос (розияллоҳу анҳу)дан ривоят қилинади. Айтди: “Собит ибн Қайс ибн Шамоснинг хотини Расулуллоҳ (соллаллоҳу алайҳи ва саллам)нинг олдиларига келди ва: “Ё Расулуллоҳ, мен унинг хулқи ва динидан нолимайман. Лекин Исломдаги ношукрлигини ёмон кўраман”, деди. Расулуллоҳ (соллаллоҳу алайҳи ва саллам): “Унга боғини қайтариб берасанми?” дедилар. У аёл: “Ҳа”, деди. Расулуллоҳ (соллаллоҳу алайҳи ва саллам) Собитга: “Боғни қабул эт ва уни бир талоқ қил”, дедилар” (Имом Бухорий ривояти).\nШариат ўлчовида ақлга сиғадиган сабаб бўлмаса, хотиннинг эридан талоқ сўрашига рухсат берилмайди. Бу борада Расулуллоҳ (соллаллоҳу алайҳи ва саллам)нинг: “Бирон сабабсиз эридан талоғини сўраган аёлга жаннатнинг ҳиди (ҳам) ҳаром”, деган сўзлари келтирилган (Имом Абу Довуд ривояти).\nШунингдек, “Зарар етказиш ва ўзига зарар қабул қилиш мумкин эмас”, дейилган ҳадисга биноан эр ҳам бирор сабабсиз хотинини талоқ қилиши мумкин эмас.\nЭр-хотин ўзаро муомалада Аллоҳ белгилаган чегарага риоя қилишлари, ҳақларини адо этишлари, адоват ва ажрашишга сабаб бўладиган муаммолардан имкон қадар сақланишга интилишлари керак. Уйлари бахт-саодат кошонаси бўлишига, болаларининг тарбияси ва намунали оила ташкил топишига масъул эканликларини ҳис қилишлари лозим. Шунда уйлари комил инсонларни етиштирадиган гўшага, олиму уламолар тарбия топадиган масканга айланади. Ўша вақтда Аллоҳнинг ёрдами билан мўминлар қалби қувончга тўлади.


Ўзбекистонда uMail.uz электрон почта хизмати фаолият бошлайди\n13 май куни Ўзбекистонда uMail.uz электрон почта хизмати ишга туширилиши режаланган.\nКомпютер ва ахборот технологияларини ривожлантириш ва амалга ошириш маркази - UZINFOCOM янги хизмат фаолият бошлаши билан матнлар ва таржимада нуқсонлар кўзга ташланса, кун давомида бартараф этилиши режаланганини билдирди.\nМарказ маълумотига кўра, uMail.uz электрон почта хизматидан фойдаланмоқчи бўлганлар ID.uz тизимида рўйхатдан ўтишлари керак бўлади.\nЯнги электрон почта хизмати ишга туширилиши арафасида жума куни UZINFOCOM марказида ички тақдимот маросими ўтказилган.\nuMail.uz электрон почта хизматини оммалаштириш учун уни 15-16 май кунлари ўтказиладиган BESTSOFT 2013 кўргазмасида тарғиб қилиш режаланган.


Тошкентда «Уч шаҳар» мажмуаси қурилади. Бунинг учун 160 миллион доллар сарфланади | Futura – ҳаммаси ахборот технологиялари, маркетинг ва стартаплар ҳақида Тошкентда «Уч шаҳар» мажмуаси қурилади. Бунинг учун 160 миллион доллар сарфланади – Futura – ҳаммаси ахборот технологиялари, маркетинг ва стартаплар ҳақида\n«Уч шаҳар» мажмуаси «Халқ дипломатияси шаҳри», «Этношаҳар» ва «Киношаҳар»дан ташкил топади. Мазкур лойиҳа уч босқичда олиб борилиб, сўнггиси 2021 йилда якунланади, деб хабар бермоқда «Xs.uz».\nДавлатимиз раҳбарининг «Миллий киноиндустрияни ривожлантириш бўйича қўшимча чора-тадбирлар тўғрисида»ги қарори асосида бу борадаги «йўл харитаси» тасдиқланди.\n«Киношаҳар»: меҳмонхона, тўртта павильон, бизнес марказнинг иккита блоки, киномаҳалла (20 та вилла, 200 та таунхаус, 75 хонали кўп квартирали тураржой), киноакадемия, супермаркет, хусусий мактаб ва боғча, стадион, хиёбон ва бошқалар.\n«Киношаҳар»: коворкинг маркази, киномаҳалла (18 татаунхаус, 77 хонали тураржой), миниипподром, ишлаб чиқариш цехи.\nШу номдаги роман асосида «101» тўлиқ метражли фильмини тасвирга туширилиши, унда Иккинчи жаҳон урушида қатнашган 101 ўзбекистонлик ҳақида ҳикоя қилиниши ҳақида хабар бергандик. Шунингдек, лойиҳа доирасида «Қаҳрамонлар» номли роман асосида Иккинчи жаҳон урушининг икки нафар қаҳрамони – майор Махсумов ва лейтенант Вей Ли ҳақида тўлиқ метражли фильм суратга олинади.\nБарча учта лойиҳага 160 миллион доллар йўналтирилади. Унинг амалга оширилиши муддати жорий йилнинг 1 сентябридан 2021 йилнинг 1 сентябригача. Асосий маблағ манбалари – давлат бюджети, «Этномир» (Россия), WHITECO Harvest Investion (Кипр), Royal Holding Orbit Group LLC (БАА) каби компаниялардан хориж инвестициялари ва бошқалардир.


Ўрхон Жамол иши: Африкада ҳалок бўлган россиялик журналистлар ўлимида Москванинг қўли борми? « Ўзбекистон Халқ Ҳаракати\nЎрхон Жамол иши: Африкада ҳалок бўлган россиялик журналистлар ўлимида Москванинг қўли борми?\n13 January 2019 - 19:14\nМихаил Ходорковскийнинг “Досье” маркази Марказий Африка Республикасида ҳалок бўлган журналистлар Ўрхон Жамол, Александр Расторгуев ва Кирилл Радченко иши бўйича ўз текширув натижаларини эълон қилди.\nЖурналистлар Россияда асосланган дея кўриладиган “Вагнер хусусий ҳарбий компанияси”нинг МАРдаги фаолиятини тадқиқ этиш ниятида бўлган. Улар ўтган йилнинг 30 июль куни қуролланган номаълум шахслар томонидан отиб кетилган, қурбонларнинг жасади Сибю шаҳридан 23 километр узоқда топилган.\n“Досье” маркази журналистлар олдиндан жиддий тайёрланган суиқасд оқибатида ҳалок бўлган, деган хулосага келган.\nБироқ 11 январь куни Россия Тергов қўмитаси текширув натижаларини рад этиб чиқиб, журналистларнинг ўғрилик қурбонига айланганини таъкидлаган.\n«Путин ошпази» номи билан таниқли Евгений Пригожинга алоқадор экани тахмин этиладиган «М-Финанс» компаниясининг молиявий ҳужжатлари ва журналистлар ўлдирилган кунда МАР ҳудудида бўлган Вагнер ҳарбий компанияси жангчиларининг шахсий маълумотларини, Би-би-си ихтиёрида мавжуд маълумотларга кўра, “Досье” маркази тадқиқотчилари МАРдаги ўз манбалари ёрдамида қўлга киритишга муваффақ бўлганлар. Сўнг олинган маълумотлар ҳақиқийлиги Украина Хавфсизлик Хизмати тақдим этган ҳужжатлар билан тасдиқланган.\nТекширув жараёни билан яқиндан таниш бўлган икки манба “Досье” маркази ўтказган тадқиқотга Исроил армияси махсус бўлинмасининг собиқ ходими раҳбарлик қилганини маълум қилди.\nУмумий ҳисобда, Украина махсус хизматлари қўлида қотиллик юз берган куни МАР ҳудудида бўлиши мумкин бўлган Вагнер компаниясининг 17 жангчисига тегишли исмлар, паспорт маълумотлари ва шахсий рақамлар бўлган. Ушбу жангчиларнинг етти нафари ҳарбий компанияга анча олдин келиб қўшилган ва Украина ҳамда Суриядаги ҳарбий ҳаракатларда иштирок этиб ҳам улгурган.\n5654 дан 5662 сериягача бўлган шахсий рақам олган саккиз жангчининг 2017 йил охири ёки 2018 йил бошида Вагнерга қўшилгани аниқланган. Ҳарбий компания айнан шу вақтдан Африкадаги илк фаолиятини йўлга қўя бошлаган.\nШахси аниқланган ва Вагнерга яқинда қўшилган жангчилар орасида Александр Сотов ва МАР президентининг хавфсизлик масалалари бўйича маслаҳатчиси Валерий Захаров ҳам борлиги маълум бўлган. “Досье” маркази айни шу шахсларнинг қотиллик амалга оширилиши олдидан журналистларни таъқиб этиш амалиётини ташкил этганликда гумонламоқда.\nМарказ текшируви хулосасида журналистлар ижодий гуруҳи ортидан таъқибни маҳаллий жандармерия ходимлари ва Вагнер жангчилари ташкил этган, дейилади.\n“Досье” маркази вакилларининг таъкидлашига кўра, МАР жандармерияси ходими Эммануэль Котофио 28 июлдан 30 июлга қадар ўтган вақт оралиғида суратга олиш гуруҳи ҳайдовчиси Бьенвеню Ндувокама билан телефон орқали 47 бор боғланган. Айнан Ндувокама россиялик журналистларни қотиллик содир этилган жойга олиб келган ва суиқасддан омон қолган ягона шахс бўлган.\nТекширув натижасидан маълум бўлишича, Ндувокама журналистлар билан алоқа қилиш мақсадида сохта исмдан фойдаланиб, телефон сим-картаси сотиб олган.\nБундан ташқари Мартин номи билан маълум маҳаллий йўлбошловчи ва маслаҳатчи ҳам Эрика Мустерман (Erica Mustermann, исмнинг Русча муқобили Василиса Пупкина) сохта исми билан сим-карта харид қилган.\nЖурналистларга ҳужум уюштирилган вақтда жандармерия ходими Котофио ёки жиноят жойида бўлган ёки бевосита шу яқин атрофда жараённи кузатиб турган. Тадқиқотчилар унинг телефонидаги биллинг маълумотларни ўрганиб чиқиб, шундай хулосага келганлар.\nМихаил Ходорковскийнинг “Досье” нотижорий лойиҳаси тақдимотидан слайд\nБу давр давомида Эммануэль Котофио Россия Федерацияси фуқароси, мамлакат ишки ишлар вазирлиги собиқ зобити ва ўша куни ЖАР ҳудудида бўлиши мумкин бўлган Александр Сотов билан 97 марта телефон орқали боғлангани тахмин қилинмоқда. Икки шахс ўзаро телефон мулоқотини 1 июлдан бошлаган ва сўнгги қўнғироқ август ойининг биринчи кунларида, яъни қотиллик юз берган заҳоти амалга оширилган.\nУкраина Хавфсизлик Хизмати (СБУ)нинг таъкидлашича, Сотов матбуот петербурглик машҳур бизнесмен Евгений Пригожинга алоқадор, дея бир неча бор тахмин қилган «М-Финанс» компаниясининг ходими бўлиши мумкин.\n“Досье” маркази маълумотига кўра, Вагнер таркибида Александр Сотовга М-5661 шахсий рақами берилган бўлиши мумкин. СБУ Александр Сотовнинг рақами, деб атаган мобил телефон GetContact иловасида “Александр Сотов” номи билан чиққан. Бироқ Би-би-си мухбири ушбу рақамга қўнғироқ қилиб кўрганда, гўшакни ўзини Каменногорскдан бўёқчи Зоя дея таништирган аёл кўтарган.\nАёл бу рақамни бир йилдан буён ишлатаётгани ва Александр Сотов номли шахсни танимаслигини айтди.\nШунингдек, “Досье” маркази тадқиқотчилари жандарм Эммануэль Котофионинг Судан ҳудудида россиялик ҳарбий инструкторлар раҳбарлиги остида тайёргарликдан ўтганини таъкидламоқда.\nТадқиқотчилар Эммануэль Котофиони Мартин билан “боғловчи” ва “бош гумондор” дейишади\nКотофионинг Facebook’даги шахсий саҳифасида унинг ҳайдовчи бўлиб ишлагани, ҳозирда эса, МАР хавфсизлик хизмати – Миллий Жандармерия таркибида хизмат қилаётгани кўрсатилган.\nМАРдаги манбалар тақдим этган маълумотларга кўра, Котофио журналистлар ўлдирилган куни Сибутедаги жандармерия блокпостига номаълум шахслар билан бирга келган. Постда турган жандармлар билан гаплашиш учун машинадан тушганда, уни таниб қолганлар. Котофио фуқаро кийимида бўлган, аммо ўзини жандарм сифатида таништирган.\nЖурналистлар ўлимидан бир неча кун ўтгандан сўнг блокпостда тўхташга буйруқ берган полициячиларга қарата тўппончадан ўқ узгани учун Котофиони ҳибсга олганлар. Бироқ бироздан сўнг у қўйиб юборилган.\nУшбу текширув натижаси эълон қилиниши арафасида тадқиқот муаллифлари Котофио билан турли усулларда боғланишга уриниб кўрди, лекин ҳаракатлардан бирор натижа чиқмади. Би-би-си Рус Хизмати МАР ҳукумати матбуот котибига Эммануэль Котофионинг россиялик журналистлар ўлими билан алоқадорлиги борасида бирор текширув ўтказилаётгани ёки йўқлигини сўраб, мурожаат қилди ва ҳозирда бу сўровга жавоб кутмоқда.\nЎрхон Жамол, Александр Расторгуев ва Кирилл Радченконинг ўлими оммага 2018 йилнинг 31 июлида – қотилликдан бир кун ўтиб, маълум бўлган. Улар Вагнер номи билан машҳур Россияда асосланган ҳарбий компания сифатида кўрилувчи гуруҳ фаолияти ҳақида ҳужжатли филм суратга олаётган эди. Филм «Тадқиқотларни Бошқариш Маркази» (ЦУР) доирасида эълон қилиниши кўзланган ва уни Михаил Ходорковский молиялаётган эди.\nҚотилликка қадар икки кун давомида журналистлар россиялик ҳарбийлар Марказий Африка Республикаси миллий армиясини тайёргарликдан ўтказаётган Беренго базасига киришга уринган. Бироқ улардан МАР мудофаа вазирлигининг ёзма рухсатномасини талаб қилганлар.\nШундан сўнг ижодий жамоа Бамбари шаҳрига йўл олган. Журналистлар у ерда Мартин исмли фиксер (ижодий гуруҳга ташкилотчилик ва бошқа масалаларда ёрдам берувчи маҳаллий шахс) билан учрашиши лозим эди.\nМартиннинг контактларини журналистларга «Янгиликлар Федерал Агентлиги» (РИА ФАН) мухбири Кирилл Романовский ҳали Москвадаёқ берган. Мазкур нашрни ҳам «Конкорд» компанияси раҳбари, таниқли ресторатор ва «Путин ошпази» номи ҳамда “троллар фабрикаси” асосчиси сифати маълум Евгений Пригожинга алоқадор кўрадилар.\nШунингдек, Пригожиннинг Вагнер хусусий ҳарбий компаниясини ташкил этгани ва уни молиялаб келиши тахмин этилади.\n“Досье” маркази тадқиқотчилари Мартин исмли шахс ҳаётда мавжуд эмас ва РИА ФАН мухбири эса аслида йўқ шахс номи ёрдамида журналистларни чалғитган бўлиши мумкин, деган хулосага келган. Бироқ Кирилл Романовский у билан қачонлардир Берлинда танишганини таъкидлайди.\nБундан ташқари Романовский бунга қадар МАРда бўлмаганини маълум қилган, аммо “Досье” маркази ходимлари ўз ихтиёрида мавжуд маълумотларга асосланиб, 2018 йилнинг май ойида Романовскийнинг Судан орқали ушбу мамлакатга киргани, сўнг МАР пойтахти Бангидан Санкт-Петербургга учиб кетганини тахмин қилмоқда.\nОдатда, Романовский ўзининг хорижий саёҳатларини ижтимоий тармоқлар орқали кенг ёритиб келади. Бироқ у МАРга ташрифини бирор жойда ошкор этмаган. Романовский Судан ва МАР чегарасини исмлари Би-би-сига маълум Вагнер жангчилари ҳамроҳлигида кесиб ўтган бўлиши мумкин.\n11 январь куни Романовский Новая Газета’га МАРга сафар қилганини тан олган:\n«Бу МАР аҳолиси учун дала госпиталлари, дори-дармон ва бошқа ёрдамлар етказиб бераётган инсонпарвар конвойнинг фото ва видео суратга олиш бўйича тижорий буюртмаси эди. Буюртма ўта шахсий бўлгани учун унинг тафсилотларини очиқламасликни маъқул билган эдим.»\n“Досье” маркази Кирилл Романовский “фиксер Мартин” рақамини ўзининг телефон контактлари базасига Ўрхон Жамол гуруҳи билан боғлангандан икки кун ўтибгина, киритганини аниқлаган.\nЎзини Мартин сифатида таништирган шахс журналистларга Бамбари шаҳрида эканини айтиб, бу ерда алоқа ёмонлигидан телефонда сўзлаша олмаслигини қайта-қайта таъкидлаган ва фақат WhatsApp орқали ёзиши мумкинлигини маълум қилган. Журналистлар айнан у билан учрашишга кетаётган чоғда отиб ўлдирилган.\nБироқ биллинг маълумотларини ўрганиб чиққан тадқиқотчилар WhatsApp орқали алоқага чиққан «Мартин»нинг рақами, журналистларнинг МАР ҳудудидаги бутун ҳаракати давомида, фақатгина пойтахт Бангида фаол бўлгани ва у ердан жилмаганини аниқлаган.\n“Досье” маркази шахси сир қолишини истаган манбадан Кирилл Романовский ва Михаил Бурчик ўртасида кечган ёзишмани қўлга киритишга муваффақ бўлган. Бурчик 2018 йилнинг февраль ойида АҚШ адлия вазирлигининг санкция рўйхатига киритилган. Вазирлик унинг 2014 йилдан бери Санкт-Петербургда жойлашган “троллар фабрикаси” сифатида кўпроқ машҳур «Интернет Тадқиқотлар Агентлиги»нинг ижрочи директори сифатида фаолият юритиб келмоқда, деб ҳисоблайди.\nМанбалар Бурчикнинг у ердаги меҳнат фаолияти тўғрисидаги маълумотларни Би-би-сига тасдиқлади.\n“Досье” маркази қўлига келиб тушган ёзишмада Бурчик ва Романовский РИА ФАН мухбирининг Мартин билан Берлинда танишганига журналистларни қандай ишонтириш йўлларини муҳокама қиладилар.\n“Досье” маркази вакили Би-би-сига ёзишмадан ташқари Бурчикнинг гўё Россия генштаби раҳбарияти томонидан қўл соати билан тақдирлангани тўғрисида маълумотга эга бўлганларини ҳам хабар қилди.\nЎзи билан боғланган Би-би-си мухбирига Бурчик “МАРда ҳалок бўлган россиялик журналистлар ҳақида август ойидагина эшитгани, ижтимоий тармоқлардан фойдаланмаслиги ва Кирил Романовский билан шахсан таниш эмаслиги ва бирор марта кўришмагани”ни таъкидлади.\n«Жин урсин, жуда кулгили!» дея муносабат билдирди Бурчик Би-би-си мухбирининг генштаб томонидан қўл соати билан тақдирлангани тўғрисидаги саволига. «Менинг соатим жуда оддий, уни кўп йиллардан буён тақаман.»\nЕвгений Пригожин ва Кирилл Романовский Би-би-си Рус Хизматининг “Досье” маркази текшируви натижаларини изоҳлаш бўйича йўллаган сўровини эътиборсиз қолдирди.\nТергов қўмитаси нима дейди?\nРоссия Тергов қўмитаси Михаил Ходорковский маркази ўтказган текширувни «хавфли ҳудудга сафарга тайёрланиш чоғида йўл қўйган ўз хатоларини оқлаш» дея атаган.\n“Матбуотда ушбу мавзудаги мақолаларни ёйинлай туриб, Тадқиқотларни Бошқариш Маркази хавфли ҳудудга сафарга тайёрланиш давомида ўзи йўл қўйган хатоларни бўлиб ўтган воқеада бегуноҳ шахсларни айблаш йўли билан оқлашга яққол уринмоқда,” таъкидланади муассаса эълон қилган баёнотда.\nТергов қўмитасига кўра, журналистларга ҳайдовчилик қилган Бьенвеню Ндувокаманинг жандармерия органларига ҳеч қандай алоқаси йўқ.\nЖурналистлар у билан Банги шаҳридаги кафелардан бирида танишган ва “унинг инглиз тилини билгани ва пикап-йўлтанламас машинаси бўлгани сабабли” ўзларига ёрдамчилик қилишни таклиф қилганлар, қайд этади Тергов қўмитаси.\nТергов қўмитаси талқинига кўра, журналистлар қора танли шахслардан иборат бўлган, араб тилида сўзлашувчи қуролли гуруҳ томонидан тўхтатилган. Ўғрилар ижодий гуруҳнинг шахсий буюмлари ва аппаратларини тортиб олишга уринган.\n«Рад жавоби ва қаршилик кўрсатишлардан сўнг шахси номаълум қуролланган кишилар Россия фуқароларига қарата ўқ уза бошлаган. Ҳайдовчи ҳужумни амалга ошираётган шахсларнинг чалғиб қолганидан фойдаланиб, автомобилда воқеа жойини тарк этган,» маълум қилади Россия Тергов қўмитаси.\nАйни вақтда РИА ФАН “Досье” маркази олиб борган тадқиқот натижасининг ҳақиқийлигини текширишни сўраб, Тергов қўмитасига очиқ мактуб йўллаган.\n“Ўзини “Досье” деб атовчи аноним, балки, фирибгар шахслар гуруҳи ижтимоий тармоқлар ва матбуот орқали «Янгиликлар Федерал Агентлиги» ходими Кирилл Романовскийнинг ҳарбий мухбир шаънига ва обрўсига путур етказадиган маълумотлар тарқатмоқда,” дейилади очиқ хатда.\n2018 йилнинг декабрь ойида, йиллик матбуот конференцияси давомида Владимир Путин МАРда ҳалок бўлган журналистлар ишини шундай изоҳлаган эди: «Бугунги кунда мавжуд маълумотларга кўра, суиқасдни қандайдир маҳаллий гуруҳлар амалга оширган. Менинг қанчалик билишимча, ҳозир тергов кетмоқда. Ишончли маълумотлар, афсуски, ҳалича мавжуд эмас, лекин биз улар қўлга киритилишига жуда умид қиламиз.»


UNESCO қозоқ ва қирғиз миллий ўйинларини инсониятнинг маданий меъроси рўйхатига киритди\nЧЕЖУ, Жанубий Кореа -- UNESCO Қозоғистоннинг миллий ўйини ҳисобланган ошиқ ва Қирғизистоннинг кўк бору (кўпкари) от ўйинларини Инсониятнинг номоддий маданий меъроси рўйхатига киритди, дейилади 7 декабр, пайшанба куни эълон қилинган UNESCO баёнотида.\n«Қозоғистон аризасининг UNESCO халқаро рўйхатига киритилиши мамлакатнинг номоддий маданий меросини глобал даражада оммалаштириш ва уларни миллий даражада муҳофаза қилиш чора-тадбирларини ишлаб чиқишга хизмат қилади», деб хабар берди Қозоғистон ташқи ишлар вазирлиги.\nҚозоғистон вакиллари номоддий маданий меросни рўйхатга олиш ташкилоти ходимларига ошиқ ўйнаб кўрсатишди ва кўргазма ташкиллаштиришди. Мазкур ўйин қўй тиззасидан олинган ошиқни улоқтириш орқали рақибнинг ошиқларини уриб, йиғиб олишдан иборат.\nЎйин «ақлий ва жисмоний қобилиятларни ривожлантиради, ёшлар орасида этник келиб чиқишидан қатъи назар, дўстлик ва маданий ҳамжиҳатликни қўллаб-қувватлайди», дейилади вазирлик баёнотида.\nКўк бору (кўпкари) от спорти ўйини - анъанавий амалиётлар, томошалар ва ўйиндан иборат. От минган икки рақиб гуруҳ бир-бирига қарши ким кўп ҳисоб йиғиш учун ўйнашади. Жамоалар одатда «тўп» ўрнида улоқдан фойдаланишган, аммо сўнгги йилларда баъзи ойинчилар улоқ ўрнида ҳайкал ёки қолипдан фойдаланишяпти.\nАфғонистонда кўк бору бузкаши номи билан танилган.\nҚирғизистон Жаҳон кўчманчилар ўйинларини ўтказишга тайёрланмоқда\nУчинчи бор ўтказиладиган ўйинларда бу йил 60 минг киши иштирок этиши кутилмоқда. Расмийлар бу ўйинлар мамлакатнинг чет элдаги имиджини кучайтиришига умид қилмоқдалар.


“Менинг фикрим” жамоавий мурожаатлар порталида халқ депутатлари маҳаллий кенгашлари мажлисларини тўғридан-тўғри эфирга узатиш ҳақида петиция эълон қилинди.\nҚайд этилишича, Ўзбекистон Республикаси Конституциясининг 7-моддасида халқ давлат ҳокимиятининг бирдан бир манбаи эканлиги белгилаб қўйилган. Ҳозирги кунда давлат органлари фаолиятини такомиллаштириш, жумладан, халқ манфаатларини инобатга олган ҳолда қарорлар қабул қилиш ва давлат ҳокимияти органларида шаффофликни таъминлаш йўлида кенг кўламли ислоҳотлар олиб борилмоқда.\n“Шу нуқтаи назардан, давлат ҳокимияти органлари устидан жамоатчилик назоратини ўрнатиш мақсадида вилоят ва туман халқ депутатлари кенгашлари мажлисларини телевидение ва интернетдаги ижтимоий тармоқлар орқали тўғридан-тўғри эфирга узатишни таклиф қиламан”, - деб ёзади мурожаат муаллифи.\nБилдирилишича, бу орқали жамоатчилик вилоят ва туман халқ депутатлари кенгашлари мажлисларида қандай масалалар кўрилаётганлиги ва бу бўйича кенгаш томонидан қандай қарорлар қабул қилинганлиги бўйича бевосита хабардор бўлади.\n“Афсуски, ҳозирги кунда вилоят ва туман халқ депутатлари кенгашларида қандай масалалар кўрилаётгани ёки қандай қарорлар қабул қилинаётганлиги ҳақида етарлича маълумот берилмайди, бундан жамоатчиликнинг хабари йўқ. Аслида эса халқ депутатлари маҳаллий кенгашлари мажлислари ўша ҳудудда истиқомат қилаётган аҳолининг иқтисодий ва ижтимоий фаровонлигини таъминлашга алоқадор масалаларни кўриб чиқиши ва бу бўйича қарорлар қабул қилиши керак”, - дейилади петицияда.\nУларнинг мажлисларини тўғридан-тўғри эфирга узатилиши кенгаш фаолиятида самарадорликни ошириши ва депутатларни фаолликка ундаши айтилади. Бу таклиф маҳаллий кенгашлар фаолиятини баҳолашга ва мавжуд камчиликларни аниқлашга хизмат қилади.\n“Шу сабабли, халқ депутатлари маҳаллий кенгашлари мажлисларини тўғридан-тўғри эфирга узатишни таклиф қиламиз”, - дея якунланган мурожаат.


Убайдуллоҳ ал-Куфий ал-Қози ад-Довудий\nУбайдуллоҳ ал-Куфий ал-Қози ад-Довудий -\nАбул Қосим Убайдуллоҳ ибн Али ал-Куфий ал-Қози ад-Довудий Хуросонда ўз асрининг фақиҳларидан эдилар. Ироқ ва Миср муҳаддисларидан кўп ҳадис тинглаганлар. Бағдод, Куфа, Миср ва Дамашқ уламоларидан таълим олганлар. Кейинчалик вафотларига қадар Бухорода яшаганлар. Бу кишидан Абу Абдуллоҳ ал-Ғунжор ал-Ҳофиз ва Абул Аббос ал-Мустағфирий ал-Ҳофиз ҳадис ривоят қилганлар. Ҳижрий 376 (милодий 987) йилнинг жумодул аввал ойида Бухорода вафот этганлар.


IT-маслаҳат: Компьютерда бир неча гигабайтлаб жой...\n02.06.2018 20:02 0 469\nКомпьютерда кўпинча ортиқча файллар, тизимнинг турли қисмлари ёки дастурлар пайдо қилган «чиқинди» тўпланиб қолади. Қаттиқ дискларни улардан тозалаб олиш учун махсус дастурлар бор, аммо уларсиз ҳам ортиқча «юк»дан халос бўлишнинг осонгина йўли мавжуд. «Терабайт» нашри ушбу усул сирлари билан ўртоқлашади.\nХусусан, агар компьютерингиз янги – «Windows 10» операцион тизимида ишлайдиган бўлса, у ҳолда «Хотира назорати» – «Контроль памяти» функцияси орқали уни ўз-ўзидан тозаланиб турадиган қилиш имкони бор. У дискларнинг чиқинди файллардан автоматик тарзда тозаланиб туришини ташкиллаштиради.\n«Хотира назорати» функциясини фаоллаштириш учун «Windows» қидирувидан фойдаланинг: у ерга «Память» сўзини ёзиб изланг. Натижалар рўйхатида биринчи бўлиб турган бандни очсангиз, у ерда керакли созламага кўзингиз тушади. Одатда у ўчиқ ҳолда туради – қўрқмасдан шуни ёқиб қўйинг.\nШундан сўнг «Windows» маълум бир вақт оралиғида барча кераксиз, вақтинчалик файлларни ўчириб, «Корзина»ни тозалаб ва «Юкланганлар» – «Загрузки» жилдидаги эскиларини йўқ қилиб туради.\nҲақли савол туғилади: модомики автоматик тарзда ўчиришга созланган экан, бу функция сизга керакли файлларни ҳам йўқотиб юбормайдими? Жавоби эса оддий: мазкур функциядаги «Жой бўшатиш усулини ўзгартириш» – «Изменить способ освобождения места» бандини очасиз. Шу ердан ўзингиз истисно ҳолатларни белгилаб қўясиз ва сўнг тозалаш функцияси шу тоифаларга тегмайди.\nАгарда компьютерингизда операцион тизимнинг олдинги версияси қолдиқлари бўлса, «Хотира назорати» сизни улардан ҳам халос этади. Бунда тизим ўрнатилган дискдаги жуда улкан ҳажмли windows.old жилди ҳам ўчирилади.\n«Хотира назорати» функциясини созлаб бўлгач, «Ҳозироқ тозалаш» – «Очистить сейчас» тугмачасини босасиз ва кейин натижани кўриб ҳайратда қоласиз – компьютерингизда бир неча гигабайтлаб жой очилади! Бу тугмача шундан кейин сизга керак бўлмайди – тозалаш энди автоматик тарзда, тегишли вақтлар оралиғида амалга оширилади.


«Сиздан нафратланаман ота!»\nМен бахти қаро боланинг дардини эшитадиган одам борми бу дунёда? Бу норасида ким дерсиз? Исмим Абдуллох. Ёшим 22да. Шайхонтоҳурликман. На ҳаётимда мазмун бор, на еган овқатимда маза. Ўн гулидан бир гули очилмаган сингилларим ҳам сўлиб бўлди.\nҲаммасига “Ҳизб-ут-Таҳрир”нинг жирканч этагидан тутиб, шайтон малайига айланган отам айбдор. Бугун у қилган қилмиши учун жазо муддатини ўтамоқда. Тўғри, ўз падарини ёмонлаш гуноҳ саналади. Лекин ҳақиқий иймон йўлидан қайтиб, хотини, болаларининг келажагини куйдирган, ўзига қўшиб, оиласини бадном қилган кимса оталикка лойиқми? Йўқ, асло йўқ!\nАкс ҳолда, жамиятда муносиб ўрнимизни топиб, яшаётган бўлардик. Сингилларимнинг бўйи етиб қолган бўлса-да, уйимиз совчи кимлигини билмайди. Ким ҳам, “ҳизбчи”нинг қизини келин қиларди, ким ҳам халқ хоини, тинчлик кушандасининг бахтсиз норасидаларини ўғлига раво кўрарди. Эҳ, беғубор, мусичаваш сингилларим-а.\nМана шундай иснодларга чидай олмай, онам юрак хуружи касаллиги билан оламдан ўтди. Отам уни ҳам тириклайин гўрга тиқди. Қандайдир ёлғон ваъдалар, тазйиқлар билан онам ва сингилларимни хижобга киргизди. Бечораларни аёллик бахтидан, саодатидан мосуво қилди. Қани ким айтади ўз жуфти ҳалоли, жигарбандларини хор қилган, ҳаёт фаровонлигидан бебаҳра қилган инсонни ота деб, эр деб? Ҳеч ким!\nЭнг даҳшати, бечора содда онам, бизни едирмай, ичирмай, қамоқхонага югургани-югурган эди. Соддалик қурсин. Отамнинг сохта ғояларига ишониб қолганди. Умрининг охирида ҳаммасидан пушаймон бўлди. Водариғ, рўшнолик нималигини билмаган волидам-а? Бу ҳаётда кўргани нима бўлди? Халқнинг дашноми, қариндош-уруғларнинг қарғиши, фарзандларининг норозилиги, бебахтилигидан бошқа нарса кўрмади, шўрлик. Ҳаммасига яна ўша отам айбдор. Нима эмиш, «Халифалк» қурамиз, ҳали ҳаммаси олдинда эмиш.\nБундоқ атрофингизга ўз вақтида кўзингизни каттароқ очиб қараганингизда, ота, кўп нарсани англаган бўлардингиз. Худога шукурки, юртимиз тинч, одамларимизнинг турмуши тобора яхшиланиб бормоқда. Биз ёшларни ўқиймиз десак, ишлаймиз десак, ҳаммаси муҳайё. Шундай пайтлари, келиб-келиб сиздек нотавон инсон оиласида дунёга келганимдан афсусланиб кетаман.\nТенгдошларимнинг ота-онаси болам деб яшаётганини кўриб жуда ҳавасим келади. Бири институтда, бири университетда ўқийди. Бошқаси энг замонавий корхонада ишлайди. Яна бирининг ўз бизнеси бор. Яна бири ҳарбий хизматга кетиб, Ватан олдидаги бурчини бажармоқда. Улардан нимам кам эди, ота. Айтинг, нимамиз кам эди? Кўчага чиқса, ҳамма ана “ҳизбчи”нинг ўғли келаяпти, деб бизни оламушукка чиқаришади. Яхшиям, маҳалламизда инсофли одамлар кўп. Йўқса, сизнинг касрингизга уйимиздан ҳам бадарға бўлардик. Кўчаларда хор-зор бўлиб, тиланчилик қилармидик, билмадим.\nСиздан кўрмаган яхшиликни, сиздан олмаган меҳр-оқибатни бегоналар берди. Ота учун бундан оғир гуноҳ йўқ бўлса керак. Мен энди ёш бола эмасман. Эркак бўлишни хоҳлайман. Ҳаттоки, шу йўлимга ҳам тўғаноқ бўлдингиз ота. Қилмишларингиз туфайли ўғлингиз эркак бўла олмаяпти. Онам ўлимидан олдин бир-икки жойга совчиликка борганида, юзи шувит бўлиб қайтди. Одамлар “ҳизбчи”нинг ўғлига берадиган қизимиз йўқ деб айтибди. Сингилларим етмаганидек, мени ҳам бепушт қилдингиз, ота. Тўғри, менга қизини бермайдиганларни ҳам тушунаман. Уларнинг ҳаққи бор. Лекин нимага сиз бизни ўз вақтида тушунмадингиз, “ҳизбчи” ота. Сиздек отадан ор қиламан. Ор!!!\nОёқ-қўлимизни бойладингиз, юрагимизни доғладингиз. Бизга қўшиб, орзуларимизни ҳам туғилмасиданоқ ёқиб юбордингиз. Ўзимизни армон арқонига осиб кетдингиз. Ўзингиз бўлса, қора панжара ортида мунғайиб ўтирибсиз. Энди афсуслансангиз ҳам кеч. Биз сизни ҳеч қачон қабул қилмаймиз. Эй, ота-оналар, фарзандларингизни ўйласангиз, ўзингизни ўйласангиз, келажагингизни ўйласангиз, мени отам каби бўлманглар. Ундан ибрат олманглар. Эй, фарзандлар, сизларга ҳеч қачон бундайин разил, нодону нокас отани раво кўрмайман. Асло. Ундан кўра етим бўлиб ўсган яхшироқ. Ундан кўра туғилмасдан ўлган яхшироқ. Ундан кўра жинни бўлиб, саросар бўлган яхшироқ. Сиздан нафратланаман ота! Сиздан нафратланамиз ота! Сиздан раҳматли онам ҳам нафратланади! Сиздан ва сиз каби инсонлардан ҳамма нафратланади!\nУшбу мақола “Даракчи” газетасининг 25.02.2016 йилдаги\n8 (879)-сонида чоп қилинган


Колопроктология – Бухарский областной многопрофильный медицинский центр\nКолопроктология бўлими бошли?и, олий тоифали колопроктолгог – Истам Ширинбоевич Норов.\nВилоят кўп тармо?ли тиббиёт маркази Колопроктолгия бўлими Бухоро вилояти хал?ига ю?ори малакали колопроктологик хизматини кўрсатади. 20 ўринга мўлжалланган бўлим ?айта капитал таъмирдан чи??ан шинам, барча ?улайликларга эга 2 хиругия корпусининг III ?аватида жойлашган.\nБўлимда ю?ори малакали колопроктологлар Норов Ш.Т., Норов И.Ш., Саидов Х.Р., Атоева А.А. ва Тагаев Ф. фаолият кўрсатмо?да.\nБўлимда ?уйидаги йўналишлар бўйича иш олиб борилмо?да:\nЙў?он ичак ялли?ланиш касалликлари диагностикаси, даволаш ва профилактикаси;\nЙў?он ичак ва анал ?уймич сохаси ну?сонлари ва ривожланиш аномалиялари диагностикаси ва даволаш;\nЙў?он ичак ва анал-?уймич сохаси яхши сифатли ўсмалари диагностикаси ва даволаш;\nЙў?он ичак ва анал-?уймич сохаси травмаси ва жарохатланишининг диагностикаси ва даволаш;\nКичик колопроктология (геморрой, тў?ри ичак ва ректовагинал о?малар, ректоцелле ва б.?.) касалликлари диагностика, даволаш ва профилактикаси;\nКолопроктолгияда реконструктив-тиклаш операциялари;\n?озирда колопроктология бўлимида йў?он ичакнинг хар хил патологияларида ю?ори технологик операциялар бажарилиб келинмо?да. Жумладан, худудимизга хос бўлган йў?он ичак ялли?ланиш касалликларини (ярали колит, Крон касаллиги) диагностикаси ва радикал даволаш методлари изчил амалга ошириб борилмо?да.\nГеморрой касалигини бир неча кичик инвазив йўл билан даволаш технологияси хам йўлга ?ўйилган.\nТу?ру? билан бо?ли? бўлган ректовагинал тўси? деффектлари, травмалар натижасидаги тў?ри ичак жарохатланиши, анал жоми етишмовчиликларининг барча бос?ичларида пластик операциялар бажарилади.\nСоциал патологиялардан бири хисобланган стомаси бор беморларни актив хаётга ?айтариш учун бўлимда барча турдаги стомали (илеостома, колостома) беморларда реконструктив-тиклаш операцияларини бажариш кенг йўлга ?ўйилган;\nБўлим колопроктологлари “Россия Колопроктлоглар Ассоциацияси”, “Европа Колопроктологлар Жамияти” ва “Европа колит ва Крон касаллиги ташкилоти” каби нуфузли жамиятлар билан я?индан хамкорлик ?илиши билан бир ?аторда шу ташкилотлар аъзолари хисобланадилар.


Канада компанияси бизнес самолётлар ишлаб чиқаришни қисқартиради\n18:12 / 14.05.2015\nКанаданинг Bombardier компанияси энг йирик саналган Global 5000 ва Global 6000 бизнес самолётларини ишлаб чиқаришни қисқартиради. Бунга Россия ва Хитойда талабнинг тушиб кетганлиги сабаб бўлганлиги айтилди.\nBombardier Business Aircraft президенти Эрик Мартелнинг Bloomberg агентлигига берган маълумотга қараганда, бу борада батафсил маълумотлар тез кунда кенг жамоатчиликка эълон қилинади.\nАйни кунларда компаниянинг Канада ва Шимолий Ирландиядаги заводларида Global моделларини ишлаб чиқариш билан 4 500 киши шуғулланмоқда. Ишлаб чиқаришнинг қисқариши ишчилар сонига ҳам маълум таъсир кўрсатиши айтилмоқда.


Юсуф Баласоғуний Еттисув ўлкасидаги Кузўрда (Баласоғун) шаҳрида 1016-1018 йиллар орасида дунёга келади. Бу даврда Етгисув ва Шарқий Туркистон ўлкалари туркий қарлуқ қабиласидан чиққан қорахонийлар сулоласи қўл остида эди. Бу сулола VI—IX асрларда ҳукм сурган Буюк Турк хоқонлигининг давомчилари бўлиб, IX аср ўрталаридан давлатни бошқариб келдилар. X аср бошларида Абдулкарим Сотуқ Буғрахон (924—955) ислом динини қабул қилди ва шу билан туркий элатлар ҳам узил-кесил ислом минтақа маданиятига келиб қўшилдилар. X аср охирига келиб, Сомонийлар таназзулга юз тутгач, қорахонийлар Мовароуннаҳрни тугал эгалладилар. Баласоғун ушбу улкан мамлакатнинг шимолидаги пойтахти эди.\nШоир ҳақида маълумотлар кўп эмас. «қутадғу билиг» асарини 50 ёшларда, ҳижрий 462 йили (1069/70) ёзиб тугатган Юсуф ўзи ҳақида асар муқаддимасида шундай маълумот беради: «Бу китобни тасниф қилиғли Баласағун мавлудлиғ парқиз идиси эр турур. Аммо бу китобни Кошғарда тугал қилиб, Машриқ малики Тавғачхан ускинга кекурмиш, малик ани ағирлаб, улуғлаб ўз Хас Ҳожиблықы анга бермиш турур, анинг учун Йусуф Улуғ Хас Ҳожиб тэб атқ жавқ йазилмиш турур» (Бу китобни тартиб берувчи Баласоғунда туғилган, парқиз соҳиби (сабр-қаноатли) кишидир. Аммо бу китобни Кошғарда тугал қилиб, Машриқ малики Тавғачхон даргоҳига келтирибдир. Малик уни ёрлақаб, улуғлаб ўз (саройида) Хос Ҳожиблик (лавозимини) берибди. Шунинг учун Юсуф Улуғ Хос Ҳожиб деб машҳур номи тарқалибди). Китобда номи тилга олинган хоқон Насриддин Тавғач улуғ Буғро қорахон Абу Али Ҳасан Хорунхон бинни Арслонхон бўлиб, 1075-1103 йиллар давомида қорахонийлар давлатини бошқарган. «қутадғу билиг» асари унга бағишланган пайтда у Кошғарда Арслон-тегин Тўғрул қорахоқон Маҳмудхон (1059— 1075)нинг ўртоқ-қоғони сифатида ҳукм сурарди (қорахонийлар сулоласида шундай одат бўлиб, Баласоғун асосий хоқон ҳукмдор бўлганда қошғарда унинг ўртоқ-қоғони иш юритарди).\nАсар мазмуни, тили ва услубидан келиб чиқиб айтиш мумкинки, Юсуф Хос Ҳожиб араб ва форс тилларини мукаммал билган, бу тиллардаги диний, илмий, бадиий адабиёт билан чуқур таниш бўлган. Бундан ташқари шоир қадим турк ёзма адабиёти, туркий халклар оғзаки ижодини хам яхши билган, улар муҳитида тарбия олган. Шоир туркий элатларнинг қадимий қўшнилари хитой, мўғул, ҳинд, эроний халқлар маданияти, юнон фалсафаси ва бошқа ўша давр маънавий ҳаётининг турли томонлари ҳақида мукаммал маълумот эгаси бўлган. Юсуф катта истеъдод соҳибидир. Ўша давр анъанасига кўра, у араб, форс тилларида ҳам шеър ижод қилган бўлиши керак, туркий адабий тилда, балки девон ҳам тузгандир. Афсуски, бизгача шоирнинг ягона достонидан бошқа асари етиб келмаган. Аммо аниқ айтиш мумкинки, ҳеч қайси ижодкор илк ижодини 6,5 минг байтга яқин йирик достон ёзишдан бошламайди. Масалан, Амир Хисрав Деҳлавий биринчи йирик достонини бошлаганда икки девон тузган ва улар таркибида бир қатор кичик маснавийлари бор эди. Биз Юсуфнинг ижодий йўли ҳақида баъзи маълумотларни достонга таяниб олишимиз мумкин. Масалан, шоир кириш қисмида ёзади:\nБу туғмиш элиндин чиқиб борғони,\n(Тутилган юртидан чиқиб боргани, китобни жамлаб тугал қилгани).\nИккинчи сатрдаги китобни жамлаб, тугал қилгани ҳақидаги маълумот, унинг баъзи қисмлари олдинроқ алоҳида асар сифатида ёзиб, машқ қилинган бўлиши мумкинлигидан дарак беради. Маснавий жанрида ёзилган асар таркибида вазн ва қофиялаш усулига кўра ундан фарқ қилувчи икки алоҳида қасида ва 200 дан ошиқ тўртлик мавжуд бўлиши ҳам беҳуда эмас. Биз бу асарнинг таркибий қурили-шидан келиб чиқиб, уни шоир бир неча марта таҳрирдан ўтказган бўлиши керак деб, ўйлаймиз. Олимлар ҳам бу ҳақда хилма-хил тахминлар қилиб келишади. Ҳозир бизнинг қўлимизга етиб келгани охирги тахрир ва хоқонга тақдим этилган нусхадир. Бу нусха таркиби қуйидагича:\n1. Насрий муқаддима (38 сатр);\n2. Шеърий муқаддима (77 байт);\n3. Муқаддимавий боблар (II боб, 390 байт).\nАсосий қисм — достон мавзуи 68 бобда ривожланади. Ундаги сарлавҳалар ҳисобига, агар иштирок этувчиларнинг савол-жавобларини ҳам киритсак — 174 сарлавҳа остида берилган. Умумий ҳажми — 5896 байт. Хотима қисми — 2 қасида ва маснавий бобдан иборат бўлиб, охирги маснавий боб мазмунигина маълум даражада достонга алоқадордир. Муқаддиманинг фақат учинчи босқичи (II бобдан иборат) бевосита достон таркибига уйғунлашган. Олдинги икки босқич эса қайта таҳрирда китоб ҳақида умумий тасаввур ҳосил қилиш учун атайин наср ва назмда илова қилингандир. Шу сабабли улар боблар номланиши рўйхатидан ҳам илгари берилган.\nАсосий қисм охирида (6261—6286-байтлар) шоир китобнинг ёзилиш йили, нима мақсадда ёзилгани, ўқувчига мурожаат, Аллоҳга муножот, Пайғамбар ва чоҳорёрларга саломлар билан асарни хотималайди ва алоҳида хотима қисмга ҳожат қолдирмайди. Аммо бундан сўнг яна 2 қасида (Йигитликка ачиниб, қарилиқдан шикоят қилиш — 44 байт ва замон бузуқлиги, дўстлар жафосидан ёзғириш — 40 байт) қўшилиб, яна 1 маснавий бобда муаллиф ўзига ўзи насиҳат қилади (37 байт), асарнинг туркча ёзилганлиги, тугалланиш санаси, яна муножот ва саломлар қайтарилади. Шулардан билинадики, хотима қисмига ҳам 2 қасида қўшилиб, қайта таҳрир қилинган пайтда ёзилган. Асосий қисм мазмуни ва мундарижасига кўра «қутадғу билиг» достони минтақа адабиётининг биринчи босқичида яратилган туркий тилдаги ислом маънавиятининг бадиий-фалсафий, ижтимоий-ахлоқий қомуси деб баралла таърифласак арзийди. Унингдек улуғ яхлит китоб ал-Бухорийнинг «Жомеъ ас-саҳиҳ» идан кейин араб ва форс тилларида ҳам яратилмаган эди. VIII—IX асрларда Абдулҳамид ал-Котиб, Ибн ал-Муқаффа (720-756), Адиб Аҳмад Югнакий, ал-Жоҳиз (775—868) каби йирик адиблар томонидан асос солинган адаб илми, Абу Наср ал-Форобийнинг ижтимоий-ахлоқий фалсафаси, «Шоҳнома» ва турк хоқонларининг ёдномалари, минтақа халқларининг бой маънавий мероси бу асар мағзига сингдирилган. Энг асосийси, бу китоб ислом минтақа маънавиятининг қомуси бўлди. Фирдавсий «Шоҳнома»си минтақа халқларининг ўтмиш тарихини бадиий акс эттирса, Юсуф Хос Ҳожиб асари унинг янги даврдаги ҳолатини бадиий тафаккур қонуниятлари асосида мужассам этди. Муаллиф ўз асарини «Шоҳномайи туркий» деб шуҳрат топганини айтади, бу қиёс шу маънода тўғрики, ўтмишда минтақа эроний ҳукмдорлар — Каёний ва Сосонийлар ҳукмида бўлган бўлса, Юсуф даврида Сосонийлар мулки туркий ҳукмдорлар қўлига ўтган эди. Баласоғундан Бағдодгача туркий сулолалар ҳукм сурар эдилар. Шу сабабли энди сулолалар тарихи эмас, давлат бошқариш одоби муҳим эди. Асарнинг яна бошқа шуҳрат топган номлари «Адаб ул-Мулук» («Ҳукмдорлар одоби») ва «Ойин ул-мамлакат» («Мамлакатни идора этиш қоидалари») худди шу жиҳатни акс эттирар эди.\nДостон мазмуни шоир тасаввуридаги шундай бир бадиий оламни акс эттирадики, унинг асосий қаҳрамонлари 4 тимсолдан ташкил топган.\nБиринчиси, Адолат — у бош ҳукмдор, унинг номи Кунтуғди, у қуёшдек барчага баробар нур таратади.\nИккинчиси, Давлат — туркийда қут, у бош вазир, унинг исми Ойтўлди. Қут ёки Давлат ички мазмуний тушунча бўлиб, Бойлик, Барака, Омад, Бахт, қудрат маъноларини ўзида жамлаган, ҳукмдорнинг таянчи, унинг бе-лига қувват, қўзига нур, мулкига фаровонлик бахш этувчи бош мас-лаҳатчи ва нозир. Аммо Ойтўлдининг умри фоний, Давлат, Бахт, Омад деган нарсалар пойдор эмас, осмондаги Ой сингари гоҳ тўлиб балқийди, гоҳ Ҳилол сингари нозиклашиб, қувватдан кетади, орада кўринмай қолиши ҳам мумкин. Ойтўлди асар давомида хасталаниб вафот этади. Аммо унинг вориси, ўғли Ўгдулмиш унинг ўринбосари, ҳукмдорнинг яқин маслаҳатчиси бўлиб қолади. Ўгдулмиш Ақл ва Билим рамзи. Агар Бойлик, Омад, Бахт ўткинчи бўлса, киши қўлида доимий турмаса, Ақл ва Билим уларнинг ўрнини боса олади. Асли асарнинг бош қаҳрамони Ўгдулмиш, яъни Ақл ва Билимдир. Шу сабабли китобнинг асл номи ҳам «қутадғу билиг» («Бахтга элтувчи билим»). Бахт, қут-барака, омад, қудрат манбаи бўлмиш билим билан боғлиқдир.\nАсардаги тўртинчи тимсол — қаноат. Агар инсонда, жамиятда қаноат бўлмаса, унинг барча хосияти бир пул, оқибати аянчлидир. қаноатнинг исми Ўзғурмиш бўлиб, у Ойтўлдининг, яъни Бахт ва Давлатнинг, Ўгдулмишнинг, яъни Ақл ва Билимнинг қариндошидир. Аммо Ойтўлди қариндошини эсламайди. Бахт ва Омад қаноатни хотирга келтирмайди. Ҳукмдорга (Элиг деб атайди Юсуф ҳукмдорни) Узғурмиш қариндоши ҳақида Ўгдулмиш эслатади, яъни Адолат Ақл ёрдамида қаноатдан хабар топади ва унинг суҳбатини истайди. Асар охирида Ўзғурмиш ҳам хасталаниб вафот этади, қунтуғди ва Ўгдулмиш, яъни Адолат ва унинг бош маслаҳатчиси Ақл қоладилар.\nБулар ислом маънавиятининг бош тимсоллари эди. «қутадғу билиг»нинг айрича аҳамияти ана шунда. Аммо асар мавҳум тимсоллар ва рамзлардан иборат эмас. Асар қаҳрамонлари жонли шахслар — Элиг — Кунтуғди — адолатли, инсофли ҳукмдор, Ойтўлди — донишманд, тадбирли, таржибали аллома, мураккаб характерли шахс, юрт, жамиятга фойдаси тегишини ўйлаб пойтахтга келади ва мусофирпарвар Кўсалиш ёрдамида Элигнинг Хос Ҳожиби Эрсиг билан танишиб, у туфайли Кунтуғди саройига кириб боради. Элиг билан танишади. Элиг ва Ойтўлди орасида кўп суҳбатлар бўлиб ўтади. Улар бир-бирининг ботиний қиёфаси, феъл-атворларини яхши ўрганиб, аста-секин умумий тил топишади, орада баъзи гинахонликлар ҳам бўлиб ўтади. Ойтўлдининг хасталиги ва ўлими, унга Элиг ва Ўгдул-мишнинг қайғуриши, ҳамдардлиги жуда табиий, ҳаётий кечинма-ларда тасвирланади. Ўгдулмиш Ақл тимсоли бўлгани билан, у аввал ўзини ёш йигитларга хос тутади.Элиг унга қанча панд-насиҳатлар беради, тарбиялайди. Кейинги Ўзғурмиш билан бўлган суҳбатлар таъсирида ҳам Ўгдулмишнинг онги ўзгариб, ривожланиб боради. У маълум вақт Ўзғурмиш таъсирида тавба-тазарруга берилиб, моддий дунё ташвишларидан ўзини олиб қочмоқчи бўлади, аммо Ўзғурмиш ва Кунтўлдилар яна уни бу ниятдан қайтарадилар, эл-юрт ташвиши билан яшашга ундайдилар. Шоир Ақл ва Билимни эл-юрт, халқ фаровонлиги йўлида хизмат эттириш энг асосий бурч деб ҳисоблайди. Ақл аввало Адолатга ҳимоячи ва маслаҳатгўй бўлмоғи талаб этилади. Ўзғурмиш шахси таркидунё этган, зоҳидлик ва тақвони яшаш тарзига айлантирган сўфийларни эслатади. Юсуф Хос Ҳожиб тасаввуф ғоялари, амалиётидан чуқур хабардор эканлигини ушбу қаҳрамони тавсифида аён этган. Тасаввуф, тақво, зоҳидлик ва фақир шоир наздида аввало қаноатнинг тимсоли, ёрқин намоёндасидир. қаноат Оқибатни ўйлаш билан бўлади, у инсонга Офият (руҳий осойишталик, қониқиш) келтиради. Адолат қаноатсиз бўлмайди. Ҳукмдор сўфийнинг, зоҳиднинг суҳбатидан баҳраманд бўлиб туриши керак. Сўфий ҳукмдорни қидириб келмайди, ҳукмдор уни ўзи қидириши, суҳбатига интиқ бўлиши керак. Кунтуғди, Угдулмишни Ўзғурмишга мактуб билан уч марта жўнатади. Шоир фикрича, агар ҳукмдор эътибор кўрсатса ва майл билдирса, сўфий ҳам суҳбатдан бош тортмаслиги керак. Албатта, зоҳид Ўзғурмиш сарой аёнига айланмайди, у маълум вакт Элиг билан фикр алмашиб, яна ўз кулбасига қайтиб кетади, ҳаёт тарзини ўзгартирмайди.\nЮсуф Хос Ҳожиб тасаввуф ғояларига, ҳақиқий тақво эгаларига юксак эҳтиром билан қарайди, аммо жамият, халқ бахти учун, Адолат тантанаси учун ўз умрини бағишлаш унинг бош йўналиши бўлиб қолади. Унинг суюкли қаҳрамони Ўгдулмиш — Ақл ва Билим эгаси, умрини Адолат хизматига бағишлаган шахсдир.\n«Қутадғу билиг» қаҳрамонлари фақат тўрт киши эмас, унинг асари бадиий умумлашмаларни ҳаётдан узиб акс эттирган деб бўлмайди. Достон ҳаёт ҳақиқатлари билан тўлуғдир. Унда ўша давр турмушининг барча қирралари, икир-чикири, зиддиятлари ўз ифодасини топган. Юсуф Хос Ҳожиб ўзининг юксак ўй-хаёлларини ажойиб тимсолларда ифодалар экан, ҳаётдан бир зум узилмайди, давр зиддиятларидан кўз юммайди, жамиятдаги барча табақа, тоифаларга хос фазилат, қусурлар, ижтимоий аҳволни аняқ идрок қилади. Уни баъзан феодал-сарой қарашларига тобе қилиб кўрсатишади. Аслида бундай янглиш тасаввур Юсуф Хос Ҳожибнинг ҳаётий зукколиги, ижтимоий ақли, тадбиркорлигини нотўғри талқин қилиш оқибатидир.\n«Қутадғу билиг» китоби авом халқ учун эмас, биринчи навбатда, хоқон ва беклар, яъни юртнинг ҳукмдорлари учун атаб ёзилгандир. Туркий сулолалар бугун ислом минтақасида ҳукмфармо бўлиб келаётган бир пайтда, ижтимоий жиҳатдан «Шоҳнома»дан кўра «қутадғу билиг», яъни «Ҳукмдорлар адабномаси» кўпроқ зарур ва бу китоб айнан туркий тилда ёзилмоғи керак эди. Юсуф Хос Ҳожиб ушбу ижтимоий заруратни вақтида англаб етди; унга юксак савияда жавоб бера олди. Унинг асарини туркий ҳукмдорлар қай даражада ўқиди ва ўзлаштирди, бу бошқа масала. Абу Али Ҳасан Хорунхон уни яхши қабул қилгани, шоирни муносиб тақдирлагани Кунтуғди ва Ойтўлди тимсоллари ҳаётий ҳақиқатга анча мувофиқ келганини кўрсатади.\nЎша давр ижтимоий, ахлоқий воқелигининг жуда кўп, хилма-хил жиҳатлари асар мазмунига сингдирилган. Айниқса, қунтуғди ва Ўгдулмиш суҳбатларига бағишланган 15—25-боблар, Ўгдулмиш ва Ўзғурмиш суҳбатига оид 31-53-боблар даврнинг барча ижтимоий тоифалари (беклар, сипоҳийлар, сарой аёнлари — вазир, ҳожиб, хазиначи, лашкарбошилар, элчилар, котиблар, саййидлар, шоирлар, мунажжимлар, олимлар, табиблар, деҳқонлар, савдогарлар, чорвадорлар, ҳунармандлар, камбағаллар — барча-барчасининг) аҳвол-руҳияти, жамиятдаги ўрни, феъл-атвори ҳақида муфассал тасаввур беради, уларга ҳукмдор ва давлат аёнларининг адолатли муносабати қандай бўлиши кераклигини тушунтиради.\nБиринчидан, бу даврда илм-фан ва ёзма бадиий адабиёт асосан турли ҳукмдорлар саройи қошида, улар ҳомийлигида ривож олиб, гуллаб-яшнади. Агар Аббосий халифалар саройида араб тилидаги шеърият, Сомоний ва ғазнавийлар ҳузурида форс тилидаги адабиёт паноҳ топган бўлса, қорахонийлар даргоҳида туркий шеъриятнинг буюк намунаси дунёга кедди.


Коронавирус пандемияси шароитида Россия билан инвестиция ва (...)\nТОШКЕНТ, 7 аперль. /«Дунё» АА/. Ўзбекистон Республикаси Бош вазир ўринбосари, инвестициялар ва ташқи савдо вазири С.Умурзоқов Россия Федерацияси Саноат ва савдо вазири Д.Мантуров билан видеоконференция мулоқотини ўтказди, деб хабар бермоқда «Дунё» АА мухбири вазирлик манбасига асосланиб.\nМузокаралар чоғида икки томонлама инвестиция ва савдо-иқтисодий ҳамкорликнинг жорий ҳолати, коронавирус пандемияси туфайли юзага келган глобал инқироз шароитида мамлакатларимиз иқтисодиётининг ўзаро муносабатлари бўйича қўшма чора-тадбирлар муҳокама қилинди.\nМанфаатли инвестиция ҳамкорлиги учун истиқболли таклифлар пакети, жумладан, ҳамкорликдаги юқори технологик агросаноат кластерлари, мева-сабзавот ва бошқа турдаги зарур маҳсулотларни сақлаш, қайта ишлаш бўйича қўшма корхоналарни ташкил этишга алоҳида урғу берилди.\nМузокаралар якунида томонлар саноат кооперацияси ва савдо келишувларини биргаликда ишлаб чиқишга келишиб олди.


Олтита мурожаат ҳал этилмай қолди. Нега? - zarnews.uz\nОлтита мурожаат ҳал этилмай қолди. Нега?\nВилоят ҳокими Э.Турдимов шу йилнинг 18 июлига қадар 53 маротаба тадбиркорлар билан учрашув ўтказди.\nСавдо-саноат палатаси вилоят ҳудудий бошқармасидан олинган маълумотга кўра, мазкур қабулларда 1695 та тадбиркорлик субъекти томонидан турли муаммоли масалалар билдиришиб, уларнинг 1203 таси (71 фоизи) ижобий ҳал этилди. 339 тасига (20 фоизи) тушунтириш, 153 тасига (9 фоизи) рад жавоби берилди.\nВилоят ҳокими шу йилнинг 5 июль куни самарқандлик тадбиркорлар билан учрашиб, вилоятда тадбиркорликни ривожлантириш истиқболлари, бу борадаги муаммо ва таклифлар юзасидан ҳам фикр алмашган эди. Учрашувда беш юздан ортиқ тадбиркор иштирок этиб, мурожаатлар ижроси бўйича аниқ муддатлар белгиланган эди. Белгиланган муддат ўтганига қарамасдан Самарқанд шаҳридан 2 та, Самарқанд туманидан 1 та, Қўшработ туманидан 2 та, Булунғур туманидан 1 та мурожаат ижроси ҳамон очиқлигича қолмоқда.\nМасалан, Самарқанд шаҳрида истиқомат қилувчи тадбиркор Нилуфар Эргашева («Самарқанд ренессанс» МЧЖ) туристик хизмат кўрсатиш (тур фирма) фаолиятини амалга ошириб келмоқда. Корхона хизмат кўрсатишни экспорт қилувчи ҳисобланиб, қўшилган қиймат солиғидан озод этилган. Тадбиркор «ASIA Samarkand» меҳмонхонасига шартнома асосида жўнатилган хорижий меҳмонларга меҳмонхона томонидан ноқонуний ЈЈС ҳисоблангани, ушбу масалани қонуний кўриб чиқилишида амалий ёрдам сўраган эди. Бу вазифа вилоят адлия ва вилоят давлат солиқ бошқармалари раҳбарларига топширилганди. Аммо бу муаммо ўз ечимини топмаяпти. Иккала юридик шахс ўртасидаги молиявий муносабатларга аралашиш солиқ идоралари ваколатлари доирасига киритилмаган. Давлат солиқ бошқармаси томонидан ушбу масала юзасидан судга мурожаат қилиш тушунтирилган.\nСамарқанд шаҳар Даризанжир маҳалласида яшовчи фуқаро Жамила Сафарова «Ипак йўли» савдо мажмуаси («Янги бозор») ҳудудида савдо дўкони мавжуд бўлиб, ушбу дўконнинг олд қисмида «Умар» савдо мажмуаси қурилиш қилиб, темир-бетон билан тўсиб қўйганлигини билдирган. Бу мурожаат ҳозиргача қаноатлантирилмаган. Худди шунингдек, тадбиркор Фирдавс Юнусовнинг масаласи ҳам ҳал этилмай келмоқда. Тадбиркорга Самарқанд тумани ҳокимлигининг 2017 йил 4 сентябрдаги қарорига асосан ёғоч яшиклар ва мебель ишлаб чиқариш цехи учун 0,5 гектар ер майдони ажратилган. Аммо вилоят прокурорининг 2018 йил августдаги протестига кўра, туман ҳокимининг мазкур қарори бекор қилинган. Тадбиркор компенсация тариқасида Самарқанд шаҳар ҳудудидан ер майдони ажратилиши ҳамда мебель ишлаб чиқариш биноси қуришни амалга оширишда ёрдам сўраб мурожаат қилганди.\nҚўшработ тумани «Қўшработ узумлари» фермер хўжалигига узумчилик учун 5 гектар ер ажратилган бўлиб, 2018 йил июнь ойида туман ҳудудий ер тузувчиси ходими томонидан мазкур ер майдони ноқонуний равишда ижара шартномаси тузилиб, «Оқтепасой жилоси» фермер хўжалигига берилган. Тадбиркор Санобар Тўраева ушбу масалани қонуний йўл билан ҳал қилиб беришда амалий ёрдам сўраганди. Афсуски, бу мурожаат ҳам ўз ечимини топмаган.\nБулунғур туманидан Беҳзод Юлдашев («Хуррамбек» МЧЖ) Ўзбекистонда туризмни ривожлантириш мақсадида биоҳожатхона қуриш учун ер майдони ажратиш бўйича жорий йилнинг февраль ойида Булунғур тумани ҳокимлигига мурожаат қилгани, керакли ҳужжатлар расмийлаштирилиб ҳокимликка тақдим этилгани, аммо ушбу масала ҳамон ечимини топмаётганини билдирган эди. Қабулда бу масалани ҳал этиш юзасидан туман ҳокимлиги ва мутасаддиларга кўрсатмалар берилганига қарамасдан ижро адо этилмай қолмоқда.\nБугун мамлакатимизда қулай ишбилармонлик муҳити, тадбиркорларнинг эркин ва самарали ишлаши учун шароит яратмай давлат тараққиётини тасаввур қилиш қийин. Шундай экан, ҳокимликлар, мутасадди раҳбарлар тадбиркорлар мурожаатларига эътиборли бўлишлари, уларга қулай иш шароитлари яратиб беришга жиддий ёндашишлари талаб этилади.


Инсоният келажакда янада хавфли вирусга дуч келишга тайёр бўлиши керак - БССТ - 24.05.2021, Sputnik Ўзбекистон\nИнсоният келажакда янада хавфли вирусга дуч келишга тайёр бўлиши керак - БССТ\nИнсоният келажакда дуч келадиган янги вирус коронавирусга қараганда юқумлироқ ва янада қирғинбарот бўлади. 24.05.2021, Sputnik Ўзбекистон\nТОШКЕНТ, 24 май – Sputnik. Жаҳон соғлиқни сақлаш ташкилоти бош директори дунёда коронавирусдан кўра хавфлироқ вирус пайдо бўлиши мумкинлигини ва уни инсоният фақат биргаликда енгиши мумкинлигини башорат қилди. Бу ҳақида Тедрос Аданом Гебрейесус Женевада бўлиб ўтган Умумжаҳон Соғлиқни сақлаш ассамблеяси мажлисида хабар қилди. “Дунё пандемия хавфига биринчи маротаба дуч келаётгани йўқ. Эволюцион прогнозларга кўра, янги вирус пайдо бўлади ва у коронавирусга қараганда янада юқумлироқ янада қирғинбарот бўлади”, - деди Гебрейесус Женевада.ЖССТ Умумжаҳон соғлиқни сақлаш ассамблеясининг 74-сессияси 24 май – 1 июн куналрида бўлиб ўтади. Мажлисда асосий эътибор пандемияга қарши қураш ва фавқулодда вазиятларнинг олдини олишга қаратилган бўлади. Форум онлайн кўринишда 194 давлатлар иштирокида бўлиб ўтмоқда. Маълумот учун 23 май ҳолатига бутун дунёда коронавирусга чалинганлар сони 166 346 635 кишини ташкил қилмоқда, улардан 3 449 117 вафот этган.\nИнсоният келажакда дуч келадиган янги вирус коронавирусга қараганда юқумлироқ ва янада қирғинбарот бўлади.\nТОШКЕНТ, 24 май – Sputnik. Жаҳон соғлиқни сақлаш ташкилоти бош директори дунёда коронавирусдан кўра хавфлироқ вирус пайдо бўлиши мумкинлигини ва уни инсоният фақат биргаликда енгиши мумкинлигини башорат қилди.\nБу ҳақида Тедрос Аданом Гебрейесус Женевада бўлиб ўтган Умумжаҳон Соғлиқни сақлаш ассамблеяси мажлисида хабар қилди.\n“Дунё пандемия хавфига биринчи маротаба дуч келаётгани йўқ. Эволюцион прогнозларга кўра, янги вирус пайдо бўлади ва у коронавирусга қараганда янада юқумлироқ янада қирғинбарот бўлади”, - деди Гебрейесус Женевада.\n"Дунёда пандемия кучайиб кетишига энг асосий сабаблардан бири – халқаро ҳамкорликнинг ва маълумот алмашиш, бир-бирига ресурс ва технологиялар бериш истагининг йўқлигидир. Агар инсоният эски йўлда боришда давом этса, биз яна пандемияга тайёр бўлмаган, хавфли ва адолатсиз дунёга келамиз. Дунёда тинчликни сақлаб қолиш, етакчиликни ва барча давлатлар иштирокини талаб қилади”, деб таъкидлади Гебрейесус.\nЖССТ Умумжаҳон соғлиқни сақлаш ассамблеясининг 74-сессияси 24 май – 1 июн куналрида бўлиб ўтади. Мажлисда асосий эътибор пандемияга қарши қураш ва фавқулодда вазиятларнинг олдини олишга қаратилган бўлади. Форум онлайн кўринишда 194 давлатлар иштирокида бўлиб ўтмоқда.\nМаълумот учун 23 май ҳолатига бутун дунёда коронавирусга чалинганлар сони 166 346 635 кишини ташкил қилмоқда, улардан 3 449 117 вафот этган.


ДУНЁ ЖАМИЯТ ИЛМ-ФАН МУЛОҲАЗА ЎЗБЕКИСТОН\nМутахассисларнинг хулосаси уч қаватли жарроҳлар ниқобини таққан одамнинг компьютер моделига асосланган. Симуляция натижасида ҳаводаги майда томчилар юз, юқори нафас йўллари, томоқ ёки ўпкага қандай тушганлигини кўрсатиб берди. Аниқланишича, ишлатилган ниқоб ҳаво оқими тезлигини сезиларли даражада пасайтириб, унинг самарадорлигини камайтиради.\nPrevious PostСурхондарёлик тадбиркорлар дарди: “Чоҳ”га тушиб кетмайлик…!\nNext PostҲали ҳамон юртимизда коронавирус инфекцияси қайд этилмоқда. Қайси ҳудудда қанча одам даволанмоқда.\nDiyor24 Yanvar 24, 2020\nDiyor24 May 18, 2022\nКредит, кредит “ўйини”ми!..\nDiyor24 May 21, 2019


Ахборот ёш тоифалари бўйича таснифланади | NORMA.UZ\n8.09.2017 йилдаги ЎРҚ-444-сон «Болаларни уларнинг соғлиғига зарар етказувчи ахборотдан ҳимоя қилиш тўғрисида»ги Қонун қабул қилинди. Ҳужжат «Халқ сўзи» газетасида эълон қилинган бўлиб, ярим йилдан кейин кучга киради.\nУшбу ҳужжатнинг қонун лойиҳаси босқичидаги шарҳи ҳамда Олий Мажлис Қонунчилик палатаси депутати Алия Юнусованинг батафсил тушунтиришлари билан танишиб чиқишни таклиф қиламиз.\nТаъкидлаш жоизки, болаларнинг соғлиғига зарар етказувчи ахборот жумласига болалар (18 ёшга тўлмаган шахслар) ўртасида тарқатилиши тақиқланган ахборот маҳсулоти, шунингдек муайян ёш тоифаларидаги болалар ўртасида тарқатилиши чекланган ахборот маҳсулоти киради (қуйидаги жадвалга қаранг).\nАхборот, деганда қуйидагилар тушунилади:\nҳар қандай турдаги ташувчилардаги аудиовизуал маҳсулот;\nДТдан фойдаланган ҳолда тарқатиладиган, телекоммуникация тармоқларига, шу жумладан Интернетга жойлаштириладиган ахборот;\nтомошабоп тадбирлар воситасида тарқатиладиган ахборот.\nБолалар ўртасида тарқатилиши тақиқланган ахборот маҳсулоти\nМуайян ёш тоифаларидаги болалар ўртасида тарқатилиши чекланган ахборот маҳсулоти\n- болаларни уларнинг ҳаётига ва (ёки) соғлиғига хавф соладиган хатти-ҳаракатларни содир этишга, шу жумладан ўз соғлиғига зарар етказишга, ўз жонига қасд қилишга ва шундай ҳаракатларни тарғиб қилишга ундайдиган;\n- болаларда алкоголли ва тамаки маҳсулотларини, гиёҳвандлик воситаларини, психотроп моддаларни ёки ақл-ирода фаолиятига таъсир этувчи бошқа моддаларни истеъмол қилиш, қимор ўйинларида, оммавий тартибсизликларда иштирок этиш, фоҳишалик, дарбадарлик, тиланчилик ёки ғайриижтимоий хатти-ҳаракатнинг бошқа шакллари билан шуғулланиш истагини пайдо қиладиган;\n- одамларга ёки ҳайвонларга нисбатан зўравонлик ва шафқатсизлик қилиш мумкинлигини асослайдиган ёки оқлайдиган ёхуд зўравонлик хатти-ҳаракатларини амалга оширишга ундайдиган;\n- оилавий қадриятларни инкор этадиган, ахлоқсизликни тарғиб қиладиган, шунингдек ота-онасига ва оиланинг бошқа аъзоларига нисбатан ҳурматсиз муносабатни шакллантирадиган;\n- ғайриқонуний хулқ-атворни оқлайдиган ва ҳуқуқбузарлик содир этишга олиб келадиган;\n- жамиятда бузғунчилик ғояларини тарғиб этишга чақирадиган;\n- уятли сўзларни ўз ичига олган;\n- порнография хусусиятига эга бўлган ахборотни ўз ичига олган;\n- ғайриқонуний ҳаракатлар натижасида жабрланган болалар тўғрисидаги, шу жумладан бундай боланинг фамилияси, исми, отасининг исми, унинг ота-онаси ва бошқа қонуний вакилларининг фото- ва видеотасвирлари, бундай боланинг туғилган санаси, унинг овози ёзилган аудиотасма, яшаш жойи ёки вақтинча турган жойи, ўқиш ёки иш жойи тўғрисидаги, бундай боланинг шахсини бевосита ёхуд билвосита аниқлашга имкон берадиган бошқа ахборотни ўз ичига олган ахборот маҳсулоти киради.\n- шафқатсизлик, жисмоний ва (ёки) руҳий зўравонлик, жиноят ёки жамиятга қарши бошқа хатти-ҳаракатлар тасвири ёки баёни тарзида тақдим этиладиган;\n- болаларда қўрқув, ваҳима ёки саросима уйғотадиган, шу жумладан куч ишлатилмаган ўлимни, касалликни, ўз жонига қасд қилишни, бахтсиз ҳодисани, аварияни ёки фалокатни ва (ёки) уларнинг оқибатларини инсон қадр-қимматини камситадиган шаклда тасвирлаш ёки баён этиш тарзида тақдим этиладиган;\n- эркак ва аёл ўртасидаги жинсий муносабатларни тасвирлаш ёки баён этиш тарзида тақдим этиладиган;\n- уятли сўзлар жумласига кирмайдиган ҳақоратли сўзларни ўз ичига олган ахборот маҳсулоти киради.\nАхборот маҳсулоти ишлаб чиқарувчилари ва (ёки) тарқатувчилари уни тарқатиш бошлангунига қадар ёшга оид таснифини белгилайди. Бунинг учун Ўзбекистон матбуот ва ахборот агентлигида аккредитациядан ўтган экспертлар жалб этилиши мумкин.\nШу тариқа, ҳар бир ахборот маҳсулоти болаларнинг 5 та ёш тоифасидан бирига алоқадор бўлиши ва тегишли белги қўйилган бўлиши даркор.\n«0+» - етти ёшга тўлмаган болалар учун ахборот маҳсулоти;\n«7+» - етти ёшга тўлган болалар учун ахборот маҳсулоти;\n«12+» - ўн икки ёшга тўлган болалар учун ахборот маҳсулоти;\n«16+» - ўн олти ёшга тўлган болалар учун ахборот маҳсулоти;\n«18+»- болалар учун тақиқланган ахборот маҳсулоти.\nЁшга оид таснифлаш чоғида ахборот маҳсулоти қуйидаги баҳоланади:\nундаги ахборотнинг болалар соғлиғига зарар етказиш эҳтимоли.\nАхборотга қандай ёшга оид чекловлар қўйилади\nИИВ Интернетни туну-кун мониторинг қилади\nЭлектрон газета: янги имкониятлар


Бельгия мусулмон аёлларга ишда рўмол ўраш ҳуқуқини бермоқчи\n17:43 / 03.06.2016\nБельгия ҳукумати, суд орқали мусулмон аёлларга, иш жойларида рўмолларини ўрашга рухсат беришни режалаштирмоқда, деб ёзган L'Echo нашри.\nХабар қилинишича, Антверпен суди, шаҳар фуқароси Самира А. га нисбатан зиддиятли қарор чиқаргач, Бельгия ҳукумати шундай хулосага келган. Аёл корхона раҳбариятининг, иш вақтида рўмол ўрамаслик тўғрисидаги талабини бажаришдан бош тортган. Шундан сўнг, у ишдан ҳайдалган.\nШаҳар суди эса, корхона раҳбариятининг қарорини қонунчиликка мос топган.\nБироқ, деб ёзади газета, Бельгия ҳукумати, бу воқеада камситишни кўргани боис, ўз адвокатини ЕИнинг Люксембургдаги судига юборган. Эндиликда ЕИ суди, Антверпен суди қарори юзасидан хулосасини чиқариши керак.\nЭслатиб ўтамиз, АҚШ суди, иш жойида диний камситилган мусулмон аёлга 5 млн доллар миқдорида товон пули тўлаш хусусида қарор чиқарган эди.


Кимё саноати - UZCHINATRADE.COM\nТозаловчи воситаларни ишлаб чиқариш бизнеси бугунги кунда энг истиқболли йўналишлардан бири ҳисобланади. Кир ювиш кукунларини турли сотув каналлари орқали харидорларга етказиш мумкин. Чунки ушбу маҳсулот энг кўп сотиб ол...\nИшлатилган шиналарни кукунга айлантирадиган линия\nМамлакатимиз йўлларида ҳаракатланаётган автомобиллар сони кундан-кунга кўпайиб, бунинг натижасида ишлатилган шиналар миқдори ҳам ортиб бормоқда. Шу ўринда ушбу шиналарни нима қилиш керак деган табиий савол пайдо бўлади? Хўш, ш...\nМашина мойини қайта ишлаш линияси\nБугунги кунда ўз эгасига даромад келтиришдан ташқари атроф-муҳитга ҳам фойдали бўлган стартаплар яхши оммалашиб бормоқда. Фойдаланилган мойларни қайта ишлаш йўналишини ҳеч иккиланмасдан айнан мана шундай фаолият турига к...\nХўжалик совуни ишлаб чиқарадиган линия\nХўжалик совуни жонивор ёғи ва ўсимлик мойи каби табиий компонентлардан тайёрлангани туфайли у экологик тоза маҳсулот ҳисобланади. Хўжалик совунини осонлик билан ишлаб чиқариш мумкин. Хўжалик совунини таёрлаш орқали униве...


Расмий Москвага қарашли Чеченистон маъмурияти сўнгги кунларда юз берган тўқнашувларда 4 киши ҳалок бўлганини маълум қилди.\n30 июн 2022, Тошкент вақти: 08:59\nЎз исмини айтишни истамаган расмийга кўра¸сепаратчилар Чири Юрт ва Дуба Юрт қишлоғи ўртасида автомобил бошқариб кетаëтган ҳарбийни отиб ўлдирган¸ қолган 4 киши жароҳат олган.\nГрознийда эса¸ бомбани зарасизлантиришга уринаëтган вақтда портловчи мосламаларни зарарсизлантириш бўйича мутахассис ҳалок бўлди.\nШунингдек¸ Грознийда икки нафар милиция ходими уларга тегишли машина портлатили натижасида ҳалок бўлди.\nБошқа ҳудудларда юз берган тўқнашувларда Россия ҳарбийларидан бир неча нафари ҳалок бўлди.\n29 августда Чеченистоннинг собиқ Президенти Ахмад Қодиров лавозимига янги одамнинг тайинланиши кутилмоқда.


Пеллегрини: Ҳали 21 очко учун курашса бўлади » Скачать музыку бесплатно новинки музыки 2016-2017\nПеллегрини: Ҳали 21 очко учун курашса бўлади\nКомментариев: 0 Просмотров: 139 Дата: 22-03-2016, 09:14 "Манестер Сити" жамоаси бош мураббийи Мануэль Пеллегрини "Манчестер Юнайтед" клубидан учралган мағлубият (0:1)дан кейин Премьер-лигада кураш тугамаганини айтиб ўтди.- Биз ҳамон тўртинчи ўриндамиз, ҳали 21 очко учун курашса бўлади. Барча эътиборли қолган ўйинларга қаратиш керак. Дербидаги мағлубият бизни ранжитди. Лекин футболчиларимнинг ўйинидан қониқдим. "МЮ" биздан яхшироқ ўйнади, дея олмайман. Биринчи бўлиб гол ўтказиб юбормаслик керак эди, холос, — дейди чилилик мутахассис. - деб хабар бермоқда Stadion.uz нашри.


Туркия АҚШдан Гуленни вақтинчалик ҳибсга олишини кутмоқда\n19:56 / 30.03.2017\nАнқара Вашингтондан турк мухолифатчиси Фатҳулла Гуленни вақтинчалик ҳибсга олишини кутиб қолмоқда, деб айтди Туркия ташқи ишлар вазири Мавлуд Чавушўғлу Анқарага ташриф билан келган АҚШ давлат котиби Рекс Тиллерсон билан бирга берган матбуот-анжуманида.\n"Биз FETO раҳбари Гуленнинг топширилишини муҳокама қилдик. Бу йўналишда аниқ қадамларни кутиб қоламиз. У вақтинчалик ҳибсга олинишини кутиб қоламиз, бу ҳақдаги талабни АҚШ томонга топширдик", деб айтди Чавушўғлу.\n2016 йил 16 июлга ўтар кечаси Туркияда бир гуруҳ фитначилар давлат тўнтарувига уринишни амалга оширишган. Асосий тўқнашувлар Анқара ва Истанбулда кечган. Тўқнашувлар оқибатида 240 фуқаро ҳалок бўлган, 2 мингдан кўпроғи жароҳат олган. Туркия ҳукумати АҚШда яшовчи Гуленни бу тўнтарувга алоқадорликда айблаган ва АҚШдан уни топширишни талаб қилган. Гуленнинг ўзи эса бу исённи қоралаган ва унга алоқаси йўқлигини айтиб келади.\nАҚШ Туркия Фатҳулла Гулен


Қиш эшик қоқяпти. Оқдарёда эса кўп қаватли уйларнинг таъмири ҳамон пайсалга солинмоқда - zarnews.uz\nҚиш эшик қоқяпти. Оқдарёда эса кўп қаватли уйларнинг таъмири ҳамон пайсалга солинмоқда\nДавлатимиз раҳбари раислигида жорий йилнинг 5 сентябрида иқтисодиёт тармоқлари ва ижтимоий соҳа объектларини куз-қиш даврида барқарор ишлашга комплекс тайёрлаш бўйича ўтказган видеоселектор йиғилишида таълим, тиббиёт муассасаларида куз-қиш мавсумига тайёргарлик кўриш, шаҳарлар ва шаҳарчалардаги аҳоли массивларида уйларни таъмирлаш, том ва ирригация тармоқларини янгилаш бўйича соҳа масъулларига бир қатор вазифалар юклатилганди. Хўш, берилган топшириқлар ижроси юзасидан қандай ишлар олиб борилмоқда? Жойларда куз-қиш мавсумига тайёргарлик ишлари нечоғли бажарилмоқда? Шу каби саволларга жавоб топиш мақсадида Оқдарё туманида бўлдик.\nЯНГИ ТОМДАН СУВ ЎТАДИ\nТуман уй-жой коммунал хизмат кўрсатиш бўлими бошлиғи Илҳом Саъдуллаевнинг айтишича, туманда 20 та икки қаватли ва 4 та тўрт қаватли уй-жой бор. 2016 йилда тумандаги кўп қаватли уй-жойларга хизмат кўрсатиш учун 4 та уй-жой мулкдорлари ширкати тузилган ва 2017 йилда ширкатлар таъмирга муҳтож уйларни ажратилган кредит ҳисобидан таъмирлаган.\nЛойиш шаҳарчаси Имом ал-Бухорий кўчасидаги 20 хонадондан иборат 7-уй 2017 йилда тўлиқ таъмирдан чиқарилган. Кўп қаватли уйларнинг таъмирланишини ўрганаётганимизни кўрган хонадон соҳиблари уйдаги камчиликларни айтиб кетишди.\n- Билишимизча, уйимизни таъмирлаш учун 128 миллион сўм кредит ажратилган экан, - дейди шу уйнинг 18-хонадонида яшовчи Муҳаббат Бердиева. - Аммо 86 миллион сўм маблағ ҳисобидан фақат том янгидан қилинди, лекин томга ишлатилган ёғоч материаллари ниҳоятда сифатсизлигидан яқинда ёққан ёмғирда учта хонадонга томдан сув ўтди.\nЎрнатилган новлар ҳам чала қолиб кетган. Ҳожатхона учун 42 миллион сўм маблағ сарфланибди. Шунча пулга битта ҳожатхона қуриладими? Уйимиз томидаги ишлар чала қолиб кетгач, туман прокуратураси ва бошқа ҳуқуқни муҳофаза қилувчи органларга мурожаат қилдик. Улар қилинган ишларни ўрганиб, бажарилмаган иш учун олинган маблағнинг бир қисмини қайтаришди. Бу йил эса бошқа маблағ ҳисобидан уйимизни ранглашди, йўлакларни бетонлашди, 2 та ўриндиқ ўрнатишди. Лекин қурувчилар рўпарамиздаги 5-уйни яхши таъмирлаб, бизникини сифатсиз ҳолда қолдириб кетишди. Ширкат кредитни қоплаш учун хонадонлардан мажбурий бадал талаб қилади. Биз ширкат билан шартнома тузмаган бўлсак, қолаверса, уйимиз таъмири чала қолган бўлса, нима учун ширкатга пул тўлашимиз керак?\nШИРКАТ БОР, ИШЧИ ЙЎҚ\nЮқорида айтганимиздек, 2016 йилда Лойиш шаҳарчасидаги кўп қаватли уйларга хизмат кўрсатиш учун "Оқдарё янгиланиш" ва "Оқдарё темир прогресс" уй-жой мулкдорлари ширкатлари ташкил этилган ва йил бошидан буён ҳар иккала ширкатга Эркин Мавлонов бошчилик қилмоқда экан.\n- Биз 240 дан ортиқ хонадонга хизмат кўрсатамиз, - дейди Э.Мавлонов. - Лекин ширкатимизда битта ҳам ишчи йўқ, раҳбар ҳам, сантехник ҳам бир ўзим. Зарур пайтларда хизмат ҳақи эвазига четдан ишчи чақирамиз. 2017 йилда ширкатларга кўп қаватли уй-жойларни таъмирлаш, инфратузилмани яхшилаш учун давлат томонидан кредит ажратилган, шу маблағ ҳисобидан уйларнинг том қисми янгиланган. Лекин хонадон соҳиблари уйнинг квадрат метр майдони учун белгиланган 700 сўмлик мажбурий бадал пулини шартнома йўқлиги туфайли тўламай келмоқда. Аввало, давлатдан олинган кредитни қайтариш муҳим, қолаверса, одамлар пул тўламаса, томнинг чала қолган қисмини қайси маблағ ҳисобидан таъмирлаймиз.\nУЙЛАР ОЛДИНИ ЯНАДА ОБОД ҚИЛИШНИ РЕЖАЛАШТИРГАНМИЗ, АММО...\nУйлар орасига болалар майдончаси қурилган, аммо каттагина ер қаровсиз қолиб кетган.\n- Бу ерда 2020 йилда яна битта болалар майдончаси, дам олиш айвони қуриш режалаштирилган, - дейди Илҳом Саъдуллаев. - Аммо хонадон соҳиблари белгиланган мажбурий бадал пулини тўламаётган бўлса, банкдан олинган кредитни сўндирмасдан туриб яна маблағ олиш муаммо бўлмоқда.\nЛолазор кўчаси 8-уйда эса вазият тамомила бошқача. Уй бошқарувчиси Инобат Назарованинг айтишича, 20 та оила истиқомат қиладиган бу уй 1990 йилда қурилган ва таъмирдан аввал ичкарида канализация, ичимлик суви ҳам бўлмаган, ҳожатхона эса маҳаллий бюджет маблағлари ҳисобидан қурилган.\n- Дастлаб "Оқдарё Зарафшон қурувчи" масъулияти чекланган жамияти томонидан тасдиқланган смета асосида уйнинг томини янгилаш, сиртини ранглаш ва кириш йўлакларига темир эшик ўрнатиш учун 111 миллион сўм сарфладик, - дейди И.Назарова. - Бу ишлар бажарилгач, иккинчи босқичда 86 миллион сўм маблағ ҳисобидан ҳовлини бетонлаш, канализация ўрнатиш белгиланди. Қурилиш корхонаси бу ишларнинг барчасини ўз ҳисобидан сифатли қилиб бажарди. Аммо бир йилдан ошдики, қурувчилар банкдан бажарилган ишлар учун 197 миллион сўм хизмат ҳақини ололмаганлиги учун чала қолган таъмир ишларини тугатишолмаяпти. Қурувчилар маблағини олса, электр тармоғини янгилаш, ўриндиқлар ўрнатиш, автомобиллар учун тураржой қуриш ва бошқа камчиликларни бартараф этишга ваъда беришган.\nТОМ ЭСКИРГАН, СУВ ЧИҚИБ КЕТИШ ЙЎЛИ ҚИЛИНМАГАН\nЗарафшон кўчасидаги 9-"А" уйдамиз. Бу уйнинг ташқи қисми рангланган, йўлаклари бетонланган, аммо том қисми бутунлай яроқсиз ҳолга келиб қолган, бунинг устига ариқ қилингану, ёмғир сувлари чиқиб кетиш йўли йўқ.\n- Шаҳарчада том қисми янгиланмаган учта уй қолди, - дейди ширкат раиси Эркин Мавлонов. - Шу уйлар учун смета ҳужжатлари тайёрланди, маблағ ажратилиши билан қурувчилар ишни бошлашади ва ёмғирли кунларгача томни янгилаймиз. Бу уйда сув муаммосини бартараф этиш учун алоҳида янги сув насоси ўрнатдик, туман "Сувоқова" ташкилоти синовдан ўтказгач, доимий сув беришни бошлайди.\nЯқинда ёққан ёмғир коммунал соҳада камчиликларимиз кўплигини кўрсатиб қўйди. Қиш эшик қоқмоқда, жойларда эса кўп қаватли уйлар таъмири ҳамон пайсалга солинмоқда. Ваҳоланки, шу пайтгача кўп қаватли уйларнинг томини алмаштириш, ирригация тизимларини мавсумга шай ҳолга келтириш, кириш йўлаклари ва бошқа катта ҳажмдаги ишлар аллақачон якунланган бўлиши лозим эди.\nЎзбекистон Республикаси Олий Мажлиси Қонунчилик палатаси ҳузуридаги «Ёшлар парламенти» аъзолигига Нарпай туманидан вакил сайланди


Одессада иккита янги масжид ўз фаолиятини бошлайди\nЯқин кунларда Одессада иш бошлайдиган мусулмонларнинг икки янги масжидларидан бири Балкобская кўчасида, собиқ болалар боғчасининг биноси ўрнида қурилади. Бу маскандан 1994 йилдан буён намозхона сифатида фойдаланилган. Бу ҳақда Islam-today интернет нашри хабар берди.\nХабарда масжид классик усулда қурилиши айтилган. Гумбазнинг баландлиги 28 метр, асосий миноранинг узунлиги эса 22 метр бўлиши айтилган. Бу Одессадаги илк минорали масжид бўлиши алоҳида қайд этилган.\nБинонинг қурилиш муддати ҳали маълум қилинмаган.\nҚуриб битказилган яна бир масжид денгиз бўйида жойлашган Катта Фонтан ҳудудида ўз фаолиятини бошлайди. Шу тарзда Одессадаги масжидлар сони бештага етиши маълум қилинган.\nМаълумот учун, Украинанинг Одесса шаҳри Қора денгиз бўйида жойлашган шаҳар бўлиб, унинг денгиз қирғоғига туташ ҳудудлари Кичик, Ўрта ва Катта Фонтан номлари билан аталади. Фонталами сўзидан келиб чиққан фонтан сўзи ичимлик суви манбасини англатади.\nДругие материалы в этой категории: « Уфадан Маккага зиёратчиларнинг дастлабки гуруҳи жўнаб кетди\tШаҳзода Файсал ибн Салмон ўзбекистонликларни энг тартибли ҳожилар деб эътироф этди »


19/09/2019 12:37 417\nИслом цивилизацияси маркази илмий-тарихий концепциясини яратиш ва уни амалга ошириш бўйича етакчи тарихчи, шарқшунос, исломшунос ва муҳандис олимлар, меъморлар, ҳунарманд-усталардан иборат ижодий гуруҳнинг навбатдаги йиғилиши 18 сентябрь куни бевосита қурилиш майдонида ўтказилди.\nМутахассислар дастлаб қурилиш объектини кўздан кечириб, амалга оширилаётган ишлардан қониқиш ҳосил қилдилар ва марказ ҳузуридаги музей лойиҳасини амалга ошириш масалаларини муҳокама қилдилар. “Илм-фан тараққиётига Мовароуннаҳрлик олимлар ҳиссаси” қисми учун экспонатлар рўйхати, қўлланиладиган ИТ, витриналар, жиҳозлар масаласи, маълумот матнлари мазмунлари атрофлича кўриб чиқилди.\nШундан кейин, ислом цивилизацияси биноси пештоқларига ҳуснихат билан жойлаштириладиган ёзувлар, қўлланиладиган суралар ва оятлар, ҳадислар танланди. Хорижлик шериклар билан ҳамкорлик масалалари муҳокама қилинди.\nПрезидент Шавкат Мирзиёев Ислом цивилизацияси маркази илмий фундаментал база бўлиши лозим\nAYSESKO bosh direktori Dr. Salim M. Al-Malik tabriknomasi


Ғайритабиий монополия – Газета.uz\n12 июн 2020, 17:57 Колумнистлар Жамият\nМактабларда ўқув йили якунланиб, ОТМларга кириш имтиҳонлари ўтказилишига икки ойдан кам вақт қолганига қарамасдан, ўтган ҳафтагача юз минглаб абитуриентлар, уларнинг ота-оналари ва устозларни қийнаб келаётган саволлар жавобсиз қолаётган эди. Жорий йилда нечта фандан имтиҳон бўлади: 2019-йил 14-майдаги Президент қарорида тасдиқланганидек бештами (қарорнинг 3 та мажбурий ва 2 та мутахассислик фанларидан имтиҳон бўлиши белгиланган қисмигат ўзгартириш киритилмаган) ёки Давлат тест маркази айтиб ўтганидек иккитами? ДТМ расмий сайтида айтиб ўтилган «тест топшириқларининг соддалаштирилиши» деганда нимани тушуниш керак?\nВазият ўтган пайшанба куни бўлиб ўтган брифингдан сўнггина бироз ойдинлашди. Бу ноаниқликлар давомида ДТМ ва бир Телеграм канали ўртасида бошланиб кетган савол-жавоб «жанги»га гувоҳ бўлдик. Бизни эса, юқоридаги канал админининг (ўзи таъкидлаганидек, бир «тентакона») таклифи қизиқтириб қўйди: белгиланган шартларга амал қилган ҳолда, кириш имтиҳонларини ўтказиш хусусий сектор қўлига топширилса нима бўлади?\nКелинг, хориж тажрибасини таҳлил қилиб, қайси омиллар туфайли хорижий нодавлат-нотижорат ташкилотлар кириш имтиҳонларини тузиш ва сертификат бериш ишларини муваффақиятли амалга ошириб келаётганликларига ойдинлик киритамиз.\nНега ҳамма IELTS ва TOEFLга ишонади?\nТаҳлилни кўпчиликка таниш бўлган инглиз тилини билиш даражасини текширувчи халқаро тест — IELTS дан бошлаймиз. Умуман олганда, бу тест ОТМларга кириш имтиҳони сифатида ишлаб чиқилмаган. Бироқ, инглиз тили она тили бўлмаган абитуриентлар халқаро университетларга киришдан олдин бу тест синовидан ўтиши ва университет томонидан белгиланган энг кам баллни қўлга киритиши лозим (бакалавр босқичи учун, одатда, максимал 9.0 баллдан 5.5- 6.0, магистратура учун эса 7.0).\nЮқоридаги минимум баллар абитуриент инглиз тилидаги илмий китобларни ўқиб, шу тилдаги маърузаларни тинглаб тушуниши ва ўқитувчилар билан мулоқот қила олишини англатади. Бундан ташқари, инглиззабон давлатларга муҳожирлик ва ишчи визаларини олиш учун ҳам ушбу тест натижалари талаб этилади. Ўтган йилдан бошлаб эса юртимизда IELTS сертификатига эга абитуриентларга давлат ОТМларига кириш имтиҳонларида инглиз тилидан энг юқори балл бериш тартиби жорий қилинди.\nТест Кембриж университетининг инглиз тили бўйича халқаро имтиҳонлар билан шуғулланувчи бўлими (Cambridge Assesment English), Британия Кенгаши ва Австралиянинг IDP ташкилоти ҳамкорликдаги маҳсулоти ҳисобланади.\nТест материаллари Кембриж университети томонидан тайёрланади ва тасдиқланади. Тестология (тестларни тузиш ва қўллаш ҳақидаги махсус фан) бўйича бир маърузада тест ташкилотчилари биттагина тест вариантини тайёрлаш жараёни — уни режалаштириш, синаб кўриш, таҳлил қилиш тахминан 3 йил талаб қилишини айтиб ўтишди. IELTS тестларини 140 дан ортиқ мамлакатда топширишингиз мумкин, Ўзбекистон ҳудудида тест 2 та аккредитацияланган марказ томонидан ташкиллаштирилади.\nТест натижалари хоҳ Британияда, хоҳ бошқа чет давлатларида қабул қилинишининг сабаби қандайдир расмий қарорлар эмас, балки ишончдир. Тестнинг валидлиги бўйича мунтазам равишда тадқиқотлар олиб борилади, тестнинг ишончлилик даражаси эса максимал кўрсаткич — 1га яқин.\nИнглиз тилини хорижий тил сифатида ўрганаётганлар учун яна бир тест — IELTS нинг асосий рақобатчиси ҳисобланган TOEFL бўлиб, у АҚШда жойлашган Таълимий тест хизмати (Educational Testing Service, ETS) нодавлат-нотижорат ташкилоти маҳсули ҳисобланади. Бу тестнинг ишончлилигини текшириш учун ҳам мунтазам илмий тадқиқотлар ўтказиб борилади ва натижалар оммага тақдим этилади. Юқорида таъкидлаганимиздек, ОТМларда бу сертификат тан олинишининг сабаби АҚШ федерал ҳукумати қарори эмас, балки олиб бориладиган тадқиқотлар натижаларидир.\nБу тестлар аслида кириш имтиҳонлари эмаслигини, инглиз тилида сўзлашувчи маҳаллий абитуриентлар бу имтиҳонни топширмасликларини айтиб ўтдик. Хўш, унда улар учун кириш имтиҳонлари қай тарзда бўлиб ўтади?\nРивожланган давлатлардаги кириш имтиҳонлари\nБуюк Британияда имтиҳонлар билан боғлиқ қоидаларни ҳукумат таркибига кирмайдиган, балки тўғридан-тўғри парламентга бўйсунувчи ташкилот — Ofqual (Квалификациялар ва имтиҳонлар бошқармаси) ишлаб чиқади. Айнан шу ташкилот мактаб битирувчиларининг якуний аттестацияси бўлган A-level имтиҳонлари қоидаларини ҳам белгилайди. (Мактаб ўқувчилари шу имтиҳонлар натижалари билан ОТМларга қабул қилинади.)\nOfqualнинг ўзи имтиҳон саволларини тузиш ёки имтиҳонни ташкиллаштириш билан шуғулланмайди, балки масъул ташкилотлар риоя қилиши лозим бўлган қоида ва мажбуриятларни ишлаб чиқади. У қўйган энг асосий шартлардан бири — бу тестнинг валидлиги. Ҳозирги кунда 5 та нодавлат ташкилот A-level имтиҳонларини ўтказишга рухсатнома олган. Улардан қайси бирининг хизматларидан фойдаланишни эса мактаблар ҳал қилади. Қизиқарлиси шуки, бир фандан имтиҳонни бир ташкилотда топширсангиз, бошқа фан учун иккинчи бир ташкилотни танлаш ҳуқуқига эгасиз.\nКўриб турганимиздек, ҳукумат фақат «ўйин қоидалари»ни тузади ва унга риоя қилинишини назорат қилади. Имтиҳонларни ўтказиш ва сертификат беришга эса нодавлат ташкилотлар масъул.\nАҚШ мактаб битирувчилари ҳам иккита стандартлаштирилган имтиҳон — ACT ё SAT дан бирини топширишади. Иккала тест ҳам нодавлат-нотижорат ташкилотлар — ACT ва College Board лойиҳалари.\nАвстралия ОТМларига қабул жараёнида ATAR (Australian Tertiary Admission Rank — Австралия ОТМларига қабул рейтинги)дан фойдаланилади. Унга кўра, мактаб битирувчисига унинг мактаб давридаги ютуқ ва эгаллаган кўникмаларига таяниб, 100 баллик тизимда рейтинг белгиланади. Рейтингдан жой олмаган ёки рейтинги эскирган (аввалги йил битирувчилари)лар учун махсус стандартлаштирилган тест — STAT (Special Tertiary Admissions Test) белгиланади.\nТестни ишлаб чиқиш ва ташкилий ишлар билан 1930-йилда асос солинган нодавлат-нотижорат ташкилот бўлмиш ACER (Австралия таълим тизими тадқиқот маркази) шуғулланади. ACER ўз тест хизматларини Бирлашган Араб Амирлиги мактабларига ҳам таклиф этган.\nШтаб-квартираси Женевада жойлашган International Baccalaureate нодавлат ташкилоти ёки Кембриж университети таркибига кирувчи «Cambridge Assessment International Education» ташкилоти дастурларини тамомлаганлик тўғрисидаги сертификатга эга бўлиб ҳам, дунёнинг кўплаб университетларига топшириш имконини қўлга киритасиз.\nБу дастурлар сертификатини олиш учун уларнинг махсус ўқув дастурида таълим олишингиз ва ўқиш якунида стандартлаштирилган тест имтиҳонидан муваффақиятли ўтишингиз лозим бўлади. Шуни айтиб ўтиш керакки, Президент Шавкат Мирзиёев ташаббуси билан ҳар бир вилоятда барпо этилаётган президент мактабларидаги айрим фанлар «Cambridge Assessment International Education» дастури бўйича ўқитилади ва кириш имтиҳонлари ҳам ушбу ташкилот томонидан тузилган эди.\nКўриб турибмизки, нодавлат ташкилотларни кириш имтиҳонларини тузишга жалб қилиш кўпгина ривожланган давлатлар томонидан қўлланилиб келинмоқда. Бундай ташкилотлар сертификатлари нафақат маҳаллий, балки халқаро миқёсда ҳам ўз кучини сақлаб қолади.\nНоаниқлик ва илмий асоссизликка «йўқ» деймиз\nТестларни тузиш ва ўтказиш — бу энг аввало илмий жараён. Ҳар қандай тест топшириқлари илмий асосга эга бўлиши ва бу тест натижаларидан фойдаланаётган ташкилотлар (масалан, абитуриентни қабул қилаётган ОТМлар) тестнинг валидлиги ва ишончлилига амин бўлишлари лозим.\nВалидация (тестни илмий асослаш) жараёни анчагина вақт, молия ва инсон омилини талаб қилади. Илмий тадқиқотлар ўтказиб, тестларининг валидлиги ва ишончлилигини асослашга қодир ташкилотларгина бу соҳада етакчиликни қўлга киритади.\nҲаттоки тест топшириқлари давлат бошқарувидаги ташкилотлар томонидан тузиладиган мамлакатлар (Россияда ЕГЭ, Жанубий Кореяда CSAT, Японияда ОТМга қабул учун миллий имтиҳон)да ҳам тест ташкилотчилари мунтазам равишда топшириқларнинг валидлиги борасида тадқиқотлар ўтказиб боришади ва бу тадқиқотлар натижаларини эълон қилишади. Тест тизимидаги ҳар қандай ўзгариш асосланган бўлиши ва бир неча йил олдин эълон қилинган бўлиши лозим. Масалан, Япония тест тизимида 2021-йилда бўладиган ўзгариш тўғрисида 2019-йилдаёқ эълон қилинган.\nДТМ ташкиллаштирадиган тестларнинг илмий асосланганлиги ҳақидаги мунозаралар аввал ҳам кўтарилганди. Бундан ташқари, тест ташкилотчиси ўз зиммасидаги масъулиятни юқори турувчи ташкилот, масалан, «давлат комиссияси»га юклаб қўя олмаслиги ҳақидаги фикрни ҳам билдирган эдик. Тестнинг илмий жиҳати билан шуғулланиш юқори ташкилотлардаги амалдорларнинг иши эмас. Абитуриентларнинг имтиҳондан бир неча ой олдин ҳам нечта фандан имтиҳон бўлиши, имтиҳон тартиби ва мазмунига қандай ўзгартиришлар киритилиши ҳақида аниқ маълумотга эга эмасликларини пандемия ҳолати билан оқлаб бўлмайди.\nКелинг, мақоланинг кириш қисмида айтиб ўтилган таклифга қайтамиз. Камина олий таълим тизимидаги муаммолар таҳлил қилинган бир музокарада қатнашган эди. Шунда олий таълим муассасалари вакиллари ДТМни кириш имтиҳонларини ташкиллаштириш монополиясидан маҳрум қилиш таклифини илгари суришган эди. Яъни, маълум бир белгиланган талабларга жавоб бериб, ўз тестларининг валидлигини исботлаб бера олган нодавлат ташкилотларига кириш имтиҳонларини ташкиллаштиришга рухсат бериш, қайси ташкилот билан ҳамкорлик қилиш танловини эса ОТМларнинг ихтиёрига қолдириш таклиф қилинди.\nУшбу таклифнинг юқорида айтиб ўтилган фикрларга ҳамоҳанглигини, айниқса, давлатимиз раҳбарининг мамлакат иқтисодиётига давлат таъсирини камайтириш ва айрим давлат хизматларини хусусий секторга топшириш борасидаги яқиндаги топшириқларини инобатга олиб, бу таклиф ўйлаб кўришга арзийди.\nМақола таржимаси Khan Academy Uzbek томонидан тақдим этилди.


«Йилнинг энг яхши фан ўқитувчиси – 2017» (Ёзма иш саволлари) – «Умид» ИДУМ\n«Йилнинг энг яхши фан ўқитувчиси – 2017» (Ёзма иш саволлари)\nJuma Mart 3rd, 2017 Dushanba Mart 13th, 2017 Йил ўқитувчиси танлови Фикр билдирилмаган\nХалқ таълими тизимида фаолият олиб бораётган фан ўқитувчилари орасидан илғор, ташаббускор ва фидойи ўқитувчиларни аниқлаш, уларнинг ижодий фаоллигини ошириш, ёшларни баркамол шахс этиб тарбиялашга муносиб ҳисса қўшаётган, ўқув-тарбия жараёнида инновацион технологиялардан унумли фойдаланиб, самарали натижаларга эришаётган ўқитувчиларнинг иш тажрибаларини оммалаштириш мақсадида анъанавий “Йилнинг энг яхши фан ўқитувчиси” республика кўрик-танлови ҳар йили ўтказиб келинади.\nУшбу танловга тайёргарлик ишларини тўғри йўлга қўйиш, барча иштирокчи ўқитувчиларга тайёргарлик жараёнларида қулайлик яратиш учун сайтимизга тест намуналарини юкладик. Ўзингизнинг билимингизни синаб кўришингиз мумкин.\n«Йилнинг энг яхши фан ўқитувчиси – 2017» танлови\nучун ёзма иш саволлари намуналари\n4. Миллий истиқлол ғояси\n5. Немис тили\n6 .Рус тили ва адабиёти\n7. Рус тили (миллий тилларда)\n10. Француз тили\nҲурматли иштирокчи устозлар!\nШунингдек, ZiyoNET порталига ҳам қуйилган тестлар ёрдамида тестларни ечиб, ўз билимингизни синаб кўришингиз мумкин. Бунинг учун id.uz ягона ойна идентификация тизимидан рўйхатдан ўтган бўлишингиз керак.\nПорталга жойлаштирилган барча тегишли маълумотлар фақат Сизлар учун. ZiyoNET орқали тестларни ечинг ва ўз билимингизни синаб кўринг!\nБарчангизга омад ёр бўлсин!\n«Йилнинг энг яхши фан ўқитувчиси – 2017» танловиZiyonet порталидаги тестларни ечиш\n🔥90 марта кўрилди\n«Энг яхши веб-сайт – 2017» 2-босқичга чиққан сайтлар билан танишинг!\n«Меҳнат кодексини биласизми?» викторинасида иштирок этинг ва iPhone 6 соҳибига айланинг\n«Йилнинг энг яхши чет тили ўқитувчиси» кўрик-танлови низоми (best teacher)\n«Энг яхши муаллим-2015» танловида ғолиблик\n«Йилнинг энг яхши чет тили ўқитувчиси» кўрик-танлови низоми\n"Yilning eng yaxshi fan o'qituvchisi - 2017" tanlovi uchun namunalari, yil o'qituvchisi, йил укитувчиси, конкурс, танлов, учитель года\n← Мактаб синф раҳбари тўғрисида низом\nКорейс тили ҳақида →\nМактабимизда Абу Али ибн Сино номидаги биология олимпиадаси ўтказилмоқда\n«Олти жумла сеҳри» "LC1"ga\n5-синф учун дарслик ва ўқув қўлланмалар "admin"ga\n5-синф учун дарслик ва ўқув қўлланмалар "Алёна"ga\nЎзбекча-русча ва русча-ўзбекча луғат "admin"ga\nЎзбекча-русча ва русча-ўзбекча луғат "Анна"ga\nДарс ишланмалар "Шароф"ga


Мексикаликлар энг кучли Суперкар ясашди | Megadunyo.Uz\nМексиканинг LTM Hot Spot компанияси 1400 от кучига эга V8 двигателли The Inferno суперкарини ишлаб чиқарди.\nУнинг расмий тақдимоти Мехикода ўтказилиши режалаштирилаётган махсус тадбирда бўлиб ўтади. The Inferno дастлабки юз километрга уч дақиқада эришади. Унинг энг юқори тезлик кўрсаткичи соатига 395 километр тезликни ташкил этади.\nКупе алюминий, рух ва кумуш аралашмасидан тайёрланган пенометалдан ишланган. Пенометалл ўзининг дастлабки ўлчамидан юз мартага кўпроқ кенгайиши мумкин. Шу сабаб суперкар амортизация зарбасининг юқори даражасини ҳам қабул қила олади. Купени ясаш учун етти йил вақт сарфланди. Автомобилни мексикалик муҳандислар ишлаб чиққан бўлиб, уни ясашни италияликлар давом эттиришди. Лойиҳа раҳбари Антонио Ферраиоли ҳисобланади. У илгари Lamborghini – Reventon, Veneno ва Asterion суперкарлари устида ҳам иш олиб борган.